Isytihar darurat? Ini penjelasan pakar Perlembagaan

MASIH belum tenang suasana politik negara. Kita doakan moga yang dikatakan “gencatan politik” tiba jua dan sekali gus menjadi penamat kepada bahang panas keadaan semasa.
Kita doakan yang baik-baik untuk semua.

Pada paparan kali ini saya mahu berkongsi beberapa fakta perundangan berkenaan DARURAT. Saya mengambil tajuk ini kerana DARURAT mula menjadi bualan dan cakap-cakap dalam media dan saya juga sering ditanya tentangnya oleh media.

Di bawah adalah 15 soalan dan jawapan saya berkaitan DARURAT. Mungkin akan ada soalan lain selepas ini, dan saya akan cuba berkongsi pandangan kemudian nanti.
Selamat membaca, moga bermanfaat.

Soalan 1
Apakah maksud darurat

Jawapan
Darurat maksudnya suatu keadaan berkaitan keselamatan, ekonomi dan ketenteraman awam yang tidak dapat dikawal melalui sistem pentadbiran biasa. Pengisytiharan darurat adalah suatu pemasyhuran yang dibuat oleh Yang di-Pertuan Agong melalui suatu pewartaan bahawa keadaan tersebut telah wujud atau hampir berlaku.

Soalan 2
Apakah kesan pengisytiharan darurat

Jawapan:
Kesan umum pengisytiharan darurat ialah, Perlembagaan digantung dan pentadbiran negara adalah ditentukan oleh pihak eksekutif. Tentera juga boleh mengambil alih teraju dalam hal berkaitan keselamatan sekiranya keadaan memerlukan, lebih-lebih lagi apabila darurat diisytiharakan kerana berlakunya ancaman kepada keselamatan negara. Parlimen masih boleh bersidang sekiranya tidak dibubarkan.
Ketika proklamasi darurat berkuat kuasa, kuasa eksekutif Persekutuan adalah juga meliputi semua perkara dalam kuasa perundangan Negeri dan memberi arahan kepada kerajaan negeri
atau mana-mana pegawai atau pihak berkuasa Negeri. (Perkara 150(4)).
Kesan lain, dari segi pentadbiran dan perundangan dibincangkan dalam jawapan kepada soalan seterusnya.

Soalan 3
Adakah pengisytiharan darurat dibenarkan oleh Perlembagaan

Jawapan:
Ya. Perlembagaan membenarkan pengisytiharan darurat melalui Perkara 150 Perlembagaan Persekutuan.
Perkara 150 adalah satu daripada tiga peruntukan yang berada di bawah Bahagian XI Perlembagaan Persekutuan, iaitu Bahagian berkaitan Kuasa Khas Menentang Perbuatan Subversif, Keganasan Terancang, Dan Perbuatan Dan Jenayah Yang Memudaratkan Orang Awam Dan Kuasa Darurat.
Bahagian XI ini membenarkan undang-undang bagi tujuan pencegahan dibuat, termasuklah tahanan pencegahan bagi tujuan menangani keadaan darurat.

Soalan 4
Apakah yang membolehkan Yang di-Pertuan Agong membuat pengisytiharan darurat

Jawapan:
Yang di-Pertuan Agong boleh mengisytiharkan darurat di bawah Per 150(1) Perlembagaan Persekutuan jika darurat besar kepada keselamatan atau kehidupan ekonomi atau ketenteraman awam dalam Persekutuan atau mana-mana bahagiannya (TELAH) wujud.
Dibawah Perkara 150(2), Yang di-Pertuan Agong juga boleh membuat proklamasi darurat sekiranya baginda berpuas hati ancaman darurat besar, atas sebab keselamatan negara, atau kehidupan ekonomi atau ketenteraman awam HAMPIR BENAR berlaku.
Tiga asas atau alasan boleh digunakan oleh Yang di-Pertuan Agong bagi membuat pengisytiharan darurat, iaitu, ancaman ke atas
i. Keselamatan negara; atau
ii. Kehidupan ekonomi; atau
iii. Ketenteraman awam

Soalan 5
Bilakah dan dimanakah darurat boleh diisytiharkan

Jawapan:
Darurat boleh diisytiharkan oleh Yang di-Pertuan Agong pada bila-bila masa, sama semasa Parlimen masih ada, sedang bersidang atau pun tidak, atau juga semasa parlimen bubar. Syarat yang diperlukan ialah, telah dibuktikan elemen yang dinyatakan, iaitu ancaman atau darurat atas keselamatan, kehidupan ekonomi atau ketenteraman awam telah atau hampir benar berlaku.
Darurat boleh diisytihar atas seluruh Persekutuan atau mana-mana bahagian dalam Persekutuan. Perkara 150(1) dan (2).

Soalan 6
Adakah Yang di-Pertuan Agong membuat pengisytiharan darurat atas kuasanya sendiri atau atas nasihat Perdana Menteri

Jawapan:
Pengisytiharan darurat ialah kuasa prerogatif Yang di-Pertuan Agong. Kuasa prerogatif ringkasnya bermaksud kuasa yang dimiliki oleh institusi beraja dari awal bahkan jauh sebelum gubalan Perlembagaan Persekutuan bagi Tanah Melayu (Malaysia). Kuasa tersebut kekal dalam milik institusi beraja. Walaubagaiamana pun, persoalan timbul ialah, adakah kuasa prerogatif tersebut dilaksanakan secara budi bicara atau atas nasihat Perdana Menteri?

Perkara 150(1) menyatakan “Jika Yang di-Pertuan Agong berpuas hati bahawa suatu darurat besar sedang berlaku yang menyebabkan keselamatan, atau kehidupan ekonomi, atau ketenteraman awam di dalam Persekutuan atau mana-mana bahagiannya terancam, maka Yang di-Pertuan Agong boleh mengeluarkan suatu Proklamasi Darurat dengan membuat dalamnya suatu perisytiharan yang bermaksud sedemikian”.

Frasa “Jika Yang di-Pertuan Agong berpuas hati” atau dalam Bahasa Inggeris, “if the Yang di-Pertuan Agong is satisfied” menjadi persoalan, adakah puas hati Yang di-Pertuan Agong seorang diri (as sole judge) atau atas nasihat.

Beberapa keputusan kes telah membuat pernyataan tentang perkara ini.

Kes Stephen kalong Ningkan (No.2) (tahun 1968) menyatakan bahawa Yang di-Pertuan Agong boleh mengisytiharkan darurat sekiranya baginda berpuas hati. Barakbah Lord President, dalam keputusan majoriti menyatakan “….In my opinion the Yang di-Pertuan Agong is the sole judge…”
Walaubagaimana pun, keputusan kes Teh Cheng Poh oleh Privy Council pada tahun 1979 menyatakan tindakan Yang di-Pertuan Agong adalah atas nasihat Jemaah Menteri. Ini adalah kedudukan undang-undang yang disepakati. Lord Diplock menyatakan:

“Although this, like other powers under the Constitution, is conferred nominally upon the Yang di Pertuan Agong by virtue of his office as the Supreme Head of the Federation and is expressed to exercisable if he is satisfied of a particular matter, his functions are those of a constitutional monarch and except on certain matters that do not concern the instant appeal, he does not exercise any of his functions under the Constitution on his own initiative but is required by Article 40(1) to act in accordance with the advice of the Cabinet. So when one finds in the Constitution itself or in a Federal law powers conferred upon the Yang di-Pertuan Agong that are expressed to be exercisable if he is of opinion or is satisfied that a particular state of affair exists or that particular action is necessary, the reference to his opinion or satisfaction is in reality a reference to the collective opinion or satisfaction of the members of the Cabinet, or the opinion or satisfaction of a particular Minister to whom the Cabinet have delegated their authority to give advice upon the matter in question”.

Justeru, menerusi keputusan kes Teh Cheng Poh ini, pengisytiharan darurat oleh Yang di-Pertuan Agong perlu dibuat atas nasihat Perdana Menteri, atau Jemaah Menteri, atau seorang Menteri yang diberikan kuasa oleh Jemaah Menteri.

Soalan 7
Adakah Keputusan Yang di-Pertuan Agong untuk mengisytihar darurat dan membuat Ordinan semasa darurat boleh dipersoalkan (justiciable)

Jawapan:
Keputusan kes Stephen kalong Ningkan (No.2) secara nyata Barakbah Lord President, dalam keputusan majoriti menyatakan “….In my opinion the Yang di-Pertuan Agong is the sole judge and once His Majesty is satisfied that a state of emergency exists, it is not for the court to inquire as to whether of not he should have been satisfied”. Maksudnya, menurut Ketua Hakim Barakbah, mahkamah tidak boleh mempersoalkan tindakan Yang di-Pertuan Agong.

Pandangan majoriti ini disanggah oleh Ong Hock Thye, Hakim Mahkamah Persekutuan, dalam penghakiman sama. Hakim Ong Hock Thye menyatakan pandangan minoriti. Beliau menyatakan,
“His Majesty is not an autocratic ruler since Article 40(1) of the Federal Constitution provides that “in the exercise of his function under this Constitution or federal law the Yang di-Pertuan Agong shall act in accordance with the advice of the Cabinet…Article 150 specifically provide that the emergency must be one ‘whereby the security or economic life of the Federation or any part thereof is threatened.. If those words of limitation are not meaningless verbiage….Article 150 does not confer on the Cabinet an untrammeled discretion to cause an emergency to be declared at their mere whim and fancy”

Maksudnya, Yang di-Pertuan Agong bukan memerintah secara autokratik kerana baginda bertindak atas nasihat. Dalam pelaksanaan kuasa baginda, mahkamah boleh memeriksa keputusan yang dibuat oleh baginda dan juga Jemaah Menteri ketika membuat proklamasi darurat supaya ia terhad kepada keadaan yang disebut, iaitu keselamatan negara dan kehidupan ekonomi. Perkara 150 tidak memberikan kuasa budi bicara yang tidak teratur.

Keputusan Teh Cheng Poh, seperti yang dipetik di atas adala juga menyatakan tindakan Yang di-Pertuan Agong di bawah Perkara 150 boleh disemak oleh mahkamah. Selepas keputusan kes Teh Cheng Poh seperti yang dipetik di atas, Perlembagaan Persekutuan telah dipinda dengan memasukkan peruntukan yang secara jelas TIDAK membenarkan mahkamah menyemak keputusan Yang di-Pertuan Agong, atau apa-apa tindakan yang dibuat oleh baginda berkenaan kuasa, fungsi dan peranan di bawah Perkara 150. Hal ini terdapat pada Perkara 150(8) yang menyatakan:

Walau apa pun apa-apa jua dalam Perlembagaan Persekutuan ini –
(a) hal puas hati Yang di-Pertuan Agong yang disebut Fasal (1) dan Fasal (2B) adalah muktamad dan konklusif dan tidaklah boleh dicabar atau dipersoalkan di dalam mana-mana mahkamah atas apa-apa alasan; dan
(b) tiada mahkamah boleh mempunyai bidang kuasa untuk melayan atau memutuskan apa-apa permohonan, soal atau prosiding, dalam apa-apa jua bentuk, atas apa-apa alasan, mengenai kesahan
(i) sesuatu Proklamasi di bawah Fasal (1) atau sesuatu perisytiharan yang dibuat dalam Proklamasi itu yang bermaksud seperti yang dinyatakan dalam Fasal (1):
(ii) kuat kuasa berterusan Proklamasi itu;
(iii) mana-mana ordinan yang dimasyhurkan di bawah Fasal (2B); atau
(iv) penerusan kuat kuasa mana-mana ordinan itu.
Walaupun begitu, Fasal 8 ini belum diuji di mahkamah.

Soalan 8
Apakah kuasa Yang di-Pertuan Agong berkaitan Pengisytiharan Darurat

Jawapan:
Kuasa Yang di-Pertuan Agong di bawah Perkara 150 mengenai pengisytiharan darurat termasuk kuasa untuk membuat proklamasi yang berlainan atas alasan berlainan atau keadaan berlainan.
Ini bermaksud Yang di-Pertuan Agong boleh membuat beberapa proklamasi darurat pada masa sama atau pada masa berlainan. Hal ini terdapat dalam Perkara 150(2A).

Soalan 9
Bilakah Yang di-Pertuan Agong boleh mengisytiharkan Darurat

Jawapan:
Yang di-Pertuan Agong boleh boleh mengisytiharkan dan menguatkuasakan darurat ketika Majlis Parlimen masih ada, sama ada semasa berlaku persidangan atau tidak, atau ketika Parlimen telah dibubarkan.

Soalan 10
Apakah peranan Yang di-Pertuan Agong semasa darurat

Jawapan
Sekiranya proklamasi dibuat semasa Majlis Parlimen tidak bersidang serentak, Yang di-Pertuan Agong boleh memasyhurkan undang-undang, yang dinamakan Ordinan, sekiranya baginda berpuas hati hal atau keadaan tertentu menyebabkan perlu bagi baginda mengambil tindakan serta merta. Ini disebut dalam Perkara 150(2B).

Maksud “Majlis Parlimen tidak bersidang serentak” boleh difahami dalam fasal (9) Perkara 150, yang memperuntukkan “Majlis-Majlis Parlimen hendaklah dikira sebagai bersidang HANYA jika ahli setiap Majlis itu masing-masingnya berhimpun bersama dan menjalankan urusan Majlis”.
Sekiranya Parlimen telah mula bersidang secara serentak, kuasa Yang di-Pertuan Agong terhenti dan kuasa perundangan dipulangkan kepada Parlimen. Sekiranya Parlimen telah kembali bersidang secara serentak, semua kuasa membuat undang-undang kembali kepada Parlimen walaupun keadaan darurat masih berlangsung.

Walaubagaimanapun, Parlimen boleh membuat Ordinan untuk memberikan kuasa kepada Yang di-Pertuan Agong untuk membuat undang-undang (keputusan Privy Council dalam kes Teh Cheng Poh).

Soalan 11
Adakah parlimen boleh membuat undang-undang semasa darurat

Jawapan:
Semasa keadaan darurat ini Parlimen boleh membuat Ordinan jika didapati oleh Parlimen dikehendaki bagi tujuan darurat dan prosedur perundangan boleh diketepikan. Undang-undang ini adalah sah walaupun ia tidak selaras dengan Perlembagaan Persekutuan.
Dalam kes En Keok Cheng, Wylie C.J menyatakan, “The true effect of Article 150 is that, subject to certain exceptions set out therein, Parliament has, during an emergency, power to legislate on any subject and to any effect, even if inconsistencies with articles of the Constitution (including the provisions on fundamental liberties) are involved”.

Fasal (2C) Perkara 150 menyatakan “…Parlimen berkuasa membuat undang-undang, tanpa menghiraukan tatacara perundangan atau tatacara lain yang dikehendaku diikuti, atau perkadaran jumlah undi yang dikehendaki diperoleh dalam mana-mana satu Majlis Parlimen”. Lihat juga Perkara 150(5), yang mana Parlimen boleh membuat undang-undang tanpa persetujuan atau keizinan, atau tanpa perundingan bersama mana-mana pihak sebagaimana disyaratkan oleh undang-undang.

Parlimen tidak boleh membuat Ordinan darurat dalam beberapa perkara tertentu sahaja, iaitu Hukum Syarak (Undang-Undang Islam), adat Melayu atau undang-undang atau adat anak Negeri di Sabah dan Sarawak. Parlimen juga tidak boleh membuat Ordinan yang tidak selaras dengan peruntukan Perlembagaan dalam perkara berhubungan dengan agama, kewarganegaraan atau bahasa. (Lihat 150(6A)).

Proklamasi darurat dan Ordinan yang dibuat oleh Yang di-Pertuan Agong semasa darurat hendaklah dibentangkan di hadapan kedua-dua Majlis Parlimen apabila keduanya bersidang serentak.

Soalan 12
Apakah kesan Ordinan yang dimasyhurkan oleh Yang di-Pertuan Agong semasa Darurat

Jawapan
Ordinan yang dimasyhurkan oleh Yang di-Pertuan Agong itu adalah berkuat kuasa dan berkesan seolah-olah ia adalah Akta Parlimen. Ia boleh berkesan sehingga dibatalkan. Setelah Parlimen bersidang, Ordinan yang dimasyhurkan oleh Yang di-Pertuan Agong hendaklah dibentangkan di hadapan kedua-dua Majlis Parlimen. Ordinan tersebut boleh diteruskan sekiranya diluluskan dan hendaklah dihentikan sekiranya tidak diluluskan oleh Parlimen.

Sekiranya Ordinan tersebut tidak diluluskan oleh Parlimen, ia tidak memberi kesan ke atas apa jua yang berlaku sebelum itu menurut kuat kuasa Proklamasi darurat atau Ordinan.
Bahkan, ketidaklulusan oleh Parlimen juga tidak menjejaskan kuasa Yang di-Pertuan Agong untuk membuat proklamasi darurat yang lain atau Ordinan yang lain bagi tujuan darurat lain tersebut. (Yang di-Pertuan Agong boleh membuat beberapa proklamasi pada masa sama atau pada masa berbeza, atas sebab yang sama atau atas sebab yang berbeza).

Soalan 13
Bolehkah Yang di-Pertuan Agong membuat Ordinan Perbekalan (Bajet)

Jawapan
Melihat kepada kuasa yang ada pada Yang di-Pertuan Agong, yang mana baginda boleh, sekiranya perlu dan baginda berpuas hati, memasyhurkan apa-apa ordinan semasa dua Majlis (Dewan) Parlimen tiada atau tidak bersidang serentak, maka sekiranya baginda berpuas hati dan perlu bagi memasyhurkan apa-apa perbelanjaan negara, baginda boleh berbuat demikian.
Namun setiap Ordinan yang dibuat oleh Yang di-Pertuan Agong hendaklah dibentangkan kepada kedua Majlis Parlimen setelah keduanya bersidang serentak. Ordinan tersebut boleh dirungkaikan oleh resolusi yang dibuat oleh Parlimen. (Lihat Perkara 150(2) dan (3))

Soalan 14
Bilakah Darurat akan Berakhir dan siapa yang mengumumkan darurat telah berakhir

Jawapan
Perkara 150 tidak menyebut secara nyata tentang isu pengungkaian (annulling) proklamasi darurat – bila dan siapa.

Perkara 150(3) menyebut secara tidak langsung, “Proklamasi Darurat dan apa-apa ordinan yang dimasyhurkan di bawah Fasal (2B) … hendaklah terhenti berkuat kuasa jika ketetapan diluluskan oleh kedua-dua Majlis yang mengungkaikan Proklamasi…” Frasa yang bergaris ini menunjukkan pengungkaian (annulment) suatu proklamasi dan undang-undang darurat yang dibuat oleh Yang di-Pertuan Agong itu boleh dibuat melalui resolusi yang diluluskan oleh kedua-dua Majlis Parlimen.

Kes The Cheng Poh menyatakan,
The power to revoke, however, like the power to issue a proclamation of emergency, vests in the Yang di-Pertuan Agong, and the Constitution does not require it to be exercised by any formal instrument. In their Lordships’ view, a proclamation of a new emergency declared to be threatening the security of the Federation as a whole must by necessary implication be intended to operate as a revocation of a previous Proclamation, if one is still in force.

Soalan 15
Apakah akan berlaku kepada Ordinan yang dibuat semasa darurat apabila darurat berakhir

Jawapan
Ordinan yang dibuat bagi tujuan darurat hendaklah terhenti berkuatkuasa setelah tamat tempoh enam bulan dikira dari tarikh Proklamasi Darurat terhenti berkuat kuasa. Maksudnya Ordinan tersebut boleh berkuat kuasa lagi sehingga habis tempoh enam bulan dari tarikh darurat berakhir. (Lihat Perkara 150(7)).


Israel terus serbu Tebing Barat tangkap 24 rakyat Palestin

RAMALLAH, 17 Muharam 1444H, Isnin – Sekurang-kurangnya 24 rakyat Palestin ditahan dalam beberapa serbuan dilakukan pasukan pendudukan Israel sejak malam tadi dan hari ini di seluruh Tebing Barat yang diduduki.

Menurut sumber keselamatan tempatan, tentera Israel menangkap sembilan rakyat Palestin dan menggeledah beberapa rumah di kampung Deir Abu Mashal, Ramallah.

Pasukan rejim turut menangkap bekas tahanan Palestin selepas menceroboh dan menggeledah rumahnya di bandar Birzeit, utara Ramallah.

Di Baitulmaqdis, pasukan tentera menahan seorang penduduk ketika serbuan di bandar al-Ram dan dua lagi di Hizma serta al-Judeira.

Di selatan Tebing Barat, konvoi kenderaan tentera menyerbu bandar Beit Fajjar, selatan Bethlehem di mana lima rakyat Palestin ditangkap termasuk dua remaja berusia 16 dan 17 tahun.

Tentera bersenjata dan pasukan khas dilaporkan turut menyerbu kem pelarian Dheisheh, selatan bandar Bethlehem yang membawa penahanan dua lagi rakyat Palestin.

Di utara Tebing Barat, sumber mengesahkan serbuan di bandar Asira al-Shamaliya utara Nablus mengakibatkan penahanan seorang penduduk.

Serbuan lain telah disahkan di bandar Silat ad-Dhahr dan kampung Zububa, yang membawa kepada penahanan dua bekas tahanan Palestin. – Agensi


Petisyen kes Adib teguh ‘berjalan’ meski pernah digesa tutup

BANGI, 16 Rabiulawal 1443H, Sabtu – Petisyen ‘Jangan Kuburkan Kes Adib’ masih mendapat sambutan memberangsangkan, meskipun mendapat gesaan supaya ianya ditutup atas alasan kerajaan sudah menubuhkan jawatankuasa khas bagi menyiasat kes berkenaan.

Sehingga jam 11 pagi tadi, petisyen yang dilancarkan Pertubuhan-Pertubuhan Pembela Islam (PEMBELA) sebagai tanda solidariti rakyat negara ini terhadap Allahyarham Muhammad Adib Mohd Kassim berjaya mengumpul 24,147 tandatangan.

Difahamkan, petisyen yang dilancarkan hampir tiga minggu itu bertujuan membuka mata pemimpin untuk lebih cakna dan memandang serius dengan kemarahan rakyat berhubung kes berkenaan – yang ketika ini masih belum ada titik noktah.

Sebelum ini, Pengerusi PEMBELA, Haji Aminuddin Yahaya memaklumkan, ada pihak mengatakan sebenarnya petisyen ini ‘sudah menang’, maka ianya perlu ditutup bagi menggembirakan rakyat yang mendukung petisyen tersebut.

Bagaimanapun beliau menegaskan, selagi keadilan tidak diperoleh oleh Allahyarham Muhammad Adib dan keluarganya, iaitu individu-individu yang menyebabkan kematian anggota bomba itu (seperti keputusan inkues) tidak ditangkap dan didakwa, maka perjuangan ini tidak selesai.

“Ini termasuklah petisyen yang kami gerakkan ini.

“Bayangkan, dengan hanya 20 ribu lebih sokongan sahaja, sudah ada yang nampaknya tidak senang duduk. Saya tidak tahulah kalau petisyen ini cecah ratusan ribu. Mungkin ‘terbakar’ agaknya.

“Saya ingin tegaskan, kita jangan cepat berpuas hati dan bersorak kerana kita perlu tunjuk keseriusan serta ketegasan kita. Malah, sebelum ini pun memang sudah ada jawatankuasa yang lebih kurang. Apa keputusannya? Sunyi sepi sahaja,” katanya.

Justeru, beliau mengajak orang ramai bersama-sama turut serta dalam petisyen ini.

“Kita tunjukkan yang rakyat Malaysia serius dalam kes ini,” katanya.


MAQIS rampas daging kerbau sejuk beku bernilai RM614,605

BUTTERWORTH, 1 Ramadan 1442H, Selasa  – Jabatan Perkhidmatan Kuarantin dan Pemeriksaan Malaysia (MAQIS) Pulau Pinang merampas 70,650 kilogram (kg) daging kerbau sejuk beku bernilai RM614,605 dari India kerana tidak mematuhi permit import di Terminal Kontena Butterworth Utara (NBCT), di sini semalam.

Pengarahnya Noriah Dahlan berkata, pemeriksaan ke atas empat kontena membawa daging kerbau sejuk beku itu pada 2.40 petang mendapati kesemua konsainan berkenaan tidak mematuhi syarat permit import yang dikeluarkan oleh MAQIS.

“Pemeriksaan mendapati kesemua dagangan iaitu 2,826 kotak daging itu gagal mempamerkan maklumat yang dikehendaki pada syarat import permit yang telah diluluskan dan pihak MAQIS merampasnya untuk siasatan lanjut,” katanya dalam kenyataan hari ini.

Noriah berkata, kes itu disiasat mengikut Seksyen 15(1) Akta Perkhidmatan Kuarantin dan Pemeriksaan Malaysia 2011. -Bernama


56 kes positif COVID-19 dikesan untuk sidang Parlimen

BANGI, 19 Zulhijjah 1442H, Khamis – Sebanyak 56 kes positif COVID-19 dikesan membabitkan dua Ahli Parlimen, enam pegawai pengiring dan 48 pegawai dari pelbagai agensi kerajaan setakat 28 Julai, kata Tan Sri Dr Noor Hisham Abdullah.

Ketua Pengarah Kesihatan itu berkata, jumlah berkenaan menjadikan kadar positif adalah 2.7 peratus.

Beliau berkata, daripada jumlah itu, 39 kes atau 69.6 peratus terdiri daripada mereka yang belum lengkap dos vaksin atau belum menerimanya.

Katanya, hasil siasatan dan penilaian risiko yang dijalankan setakat semalam, kes-kes positif terbabit tidak mempunyai kaitan epidemiologi di antara satu sama lain.

“Individu yang disahkan positif tidak dibenarkan hadir ke sidang Parlimen.

“Mereka telah diasingkan, dirawat dan diberi Perintah Pengawasan dan Pemerhatian (HSO) termasuk kepada kontak rapat kes positif tersebut sebelum hari bermula Sidang Mesyuarat Khas  Parlimen,” katanya dalam kenyataan, hari ini.

Beliau berkata, siasatan diteruskan untuk mengesan kontak rapat kesemua kes positif, dan sehingga kini empat orang telah disahkan positif COVID-19.

“Keempat-empat kontak rapat ini tidak hadir sejak dari hari pertama persidangan berlangsung dan sedang dalam tindakan susulan oleh pihak kesihatan,” katanya.

Mengambil kira situasi semasa COVID-19 dan keputusan saringan dijalankan sebelum serta semasa Parlimen berlangsung, Kementerian Kesihatan (KKM) mencadangkan agar jumlah kehadiran secara fizikal dikurang dan tempoh persidangan dipendekkan.

“Perkara ini telah dicadangkan oleh Ketua Pengarah Kesihatan semasa Mesyuarat Penyelarasan Bagi Urusan Berkaitan Mesyuarat Bagi Dewan Rakyat berikutan Penularan Wabak COVID-19 pada 26 Julai 2021 jam 8 pagi.

“Bagi memastikan Sidang Khas Parlimen terus berjalan lancar, semua individu dikehendaki untuk mematuhi SOP dan peraturan-peraturan sedia ada,” katanya.

Dr Noor Hisham berkata, pasukan kesihatan dari Jabatan Kesihatan Wilayah Persekutuan Kuala Lumpur bersama Makmal Kesihatan Awam Kebangsaan (MKAK) juga telah ditempatkan di bangunan Parlimen untuk menyelaras saringan demam dan bergejala.

“Sehingga 28 Julai 2021, seramai 104 individu menjalani ujian saringan kendiri ‘RTK-Ag Self Test Kit’ menggunakan sampel saliva dan mendapati kesemuanya negatif COVID-19.

“Sekiranya terdapat kes positif COVID-19 dikesan dalam kalangan individu yang menghadiri Parlimen, siasatan akan dijalankan termasuk pengesanan kontak dan punca jangkitan,” katanya.

Selain daripada itu, katanya, penilaian risiko juga akan dijalankan untuk mengetahui sama ada terdapat penularan jangkitan berlaku di kalangan mereka yang hadir ke Parlimen dan keperluan penutupan sementara untuk menjalankan langkah-langkah pencegahan serta kawalan.

“Berdasarkan penilaian risiko dijalankan oleh pasukan kesihatan yang ditempatkan di Parlimen, buat masa ini tiada penularan jangkitan COVID-19 dikesan.

“Namun, pemantauan dan penilaian risiko akan diteruskan sehingga Sidang Mesyuarat Parlimen ini tamat,” katanya.


MP Hulu Langat dikecam, rakyat ditimpa musibah, wakil rakyat sibuk tawan gunung

Oleh Siti Hafidah Abd Ghaffar

BANGI, 16 Jamadilawal 1443H, Selasa – Mengecewakan! Tatkala penduduk Hulu Langat terperangkap akibat banjir malah terpaksa berlindung lebih 24 jam atas bumbung, wakil rakyat yang diharap-harapkan tidak kunjung tiba.

Demikian luahan rata-rata pengguna media sosial – mewakili mangsa yang sehingga kini masih berdepan dengan bencana banjir.

Warganet berang selepas melihat perkongsian Ahli Parlimen Hulu Langat, Hassanuddin Mohd Yunus – yang seolah-olah tidak sensitif dengan keadaan semasa penduduk apabila memuat naik gambar berada di ketinggian 5,000 kaki di Gunung Tochal di Iran pada 18 Disember lalu.

Namun, hantaran itu dipadam tidak lama kemudian dipercayai selepas dikecam teruk oleh pengguna media sosial.

Menurut kenyataan daripada Parti Amanah Negara (PAN), Hassanuddin berada di luar negara atas kapasiti tugasan beliau sebagai ahli Parliamentary Friendship Group, Parlimen Malaysia.

Biarpun apa alasan diberikan, tinjauan Ismaweb.net di media sosial mendapati, rata-rata netizen mengecam Ahli Parlimen Hulu Langat itu kerana tidak turun padang membantu penduduk yang dilanda bencana banjir.

Pengguna media sosial dikenali sebagai Znizam menyelar ketidakberadaan Hassanuddin di sisi rakyat dengan menyatakan Ahli Parlimen Hulu Langat lari daripada tanggungjawab.

“Antara wakil rakyat tak guna satu sen pun. Rakyat Hulu Langat menderita kerana banjir yang amat dahsyat.

“Diharap warga Hulu Langat sudah-sudah memilih wakil parti ini. Pergi Iran buat apa sana. Kecewa tengok orang macam ini,” kata Bentara Inderalismo.

Sindir Abu Gen: Tahniah YB PAN Hulu Langat, berjaya tawan gunung Iran di kala rakyat ditimpa musibah. Moralnya, sebelum muat naik gambar, tengoklah waktu sama.

Turut tidak ketinggalan ada yang mengesyorkan penduduk Hulu Langat ‘mengajar’ wakil rakyat mereka pada Pilihan Raya Umum ke-15 (PRU15).

“Panjat gunung juga penting boleh menyelamatkan negara tahu,” demikian sinis Rozi M Yusof

“Di Hulu Langat ini, baik dari DAP mahupun dari PAN. Dua-dua tak boleh pakai,” itu pula kata Kamar Zaman.


Kerajaan Johor diminta pertimbang diskaun bil air mangsa banjir

KOTA TINGGI, 1 Jamadilakhir 1442H, Khamis – Kerajaan Johor diminta menimbang pemberian diskaun bil air hingga 50 peratus kepada mangsa banjir berikutan penggunaan air yang banyak untuk mencuci kotoran lumpur di rumah atau premis mereka selepas bencana alam itu.

Ahli Dewan Undangan Negeri Johor Lama, Rosleli Jahari berkata, pemberian diskaun itu dapat mengurangkan beban mangsa khususnya penduduk di sekitar DUN Johor Lama yang dilanda banjir sebanyak dua kali.

“Saya amat simpati dan memahami beban penduduk yang akan terkesan membayar bil air yang tinggi kerana digunakan bagi membasuh rumah dan kedai akibat dua kali dilanda banjir baru-baru ini.

“Di kawasan DUN Johor Lama, hampir 250 keluarga khususnya di Taman Aman, Taman Mawai, Kampung Makam, KampungTembioh serta pusat bandar Kota Tinggi mengalami banjir buruk disertai lumpur,” katanya kepada pemberita pada program gotong-royong pembersihan rumah mangsa banjir di Kampung Tembioh, di sini hari ini.

Rosleli turut menyampaikan sumbangan barangan keperluan harian dan pembersihan rumah kepada lima ketua keluarga yang dilanda banjir.

Menurut beliau, isu banjir di kawasan DUN Johor Lama bukan perkara baharu dan sering kali berlaku setiap hujung atau awal tahun. – Bernama


PAS pertahan Terengganu dengan majoriti dua pertiga: SPR

KUALA LUMPUR, 25 Muharam 1445H, Sabtu – PAS mempertahankan Terengganu pada Pilihan Raya Negeri (PRN) dengan majoriti dua pertiga berdasarkan data rasmi Suruhanjaya Pilihan Raya (SPR).

Setakat 10.20 malam, PAS memperoleh 24 kerusi daripada keseluruhan 32 kerusi dipertanding.

Antara keputusan terawal diumum ialah kerusi Ru Rendang yang dipertahan Naib Presiden PAS merangkap Menteri Besar Terengganu, Datuk Seri Dr Ahmad Samsuri Mokhtar selepas beliau memperoleh 20,927 undi menewaskan calon PH Suhaimi Sulaiman yang memperoleh 3,641 undi.

DUN Terengganu dibubarkan pada 28 Jun selepas mendapat perkenan Sultan Terengganu, Sultan Mizan Zainal Abidin.

Pada Pilihan Raya Umum ke-14 pada 2018, PAS membentuk kerajaan negeri selepas memenangi 22 daripada 32 kerusi DUN manakala BN memperoleh 10 kerusi. – Bernama


Kerajaan salur RM20.339 bilion kepada 357,520 majikan melalui PSU

KUALA LUMPUR, 10 Rejab 1443H, Sabtu – Kerajaan secara keseluruhannya telah menyalurkan sebanyak RM20.339 bilion kepada 357,520 majikan melalui Program Subsidi Upah (PSU) bagi mengekalkan penggajian 2,953,741 pekerja tempatan dalam usaha mengurangkan kadar pengangguran dalam kalangan pekerja warganegara Malaysia.

Menteri Kewangan Tengku Datuk Seri Zafrul Tengku Abdul Aziz berkata setakat 4 Feb 2022, sebanyak RM14.643 juta telah disalurkan kepada 1,482 majikan untuk terus beroperasi dan mengekalkan penggajian 24,405 pekerja.

Katanya dengan peruntukan sebanyak RM600 juta di bawah Bajet 2022, kerajaan melalui PERKESO akan meneruskan pelaksanaan PSU bersasar kepada pengusaha pelancongan yang mengalami penurunan pendapatan sekurang-kurangnya 30 peratus daripada jumlah jualan atau pendapatan pada Oktober 2021 hingga Disember 2021 berbanding mana-mana bulan pada 2019 hingga 2021 sebelum pandemik COVID-19.

“Permohonan telah dibuka sejak 1 Jan 2022 hingga 31 Mac 2022 namun majikan dari sektor dan aktiviti industri yang tidak tersenarai tetapi masih terjejas akibat COVID-19 masih boleh mengemukakan rayuan secara dalam talian kepada PERKESO,” katanya dalam laporan Unit Pelaksanaan dan Koordinasi Stimulus Ekonomi Antara Agensi Nasional (LAKSANA) Ke-84 yang dikeluarkan hari ini.

Beliau berkata untuk maklumat lanjut, boleh layari https://www.perkeso.gov.my/bajet-2022/sip-bajet-2022.html.

Bagi PSU 4.0, Tengku Zafrul berkata setakat 4 Feb 2022, sebanyak RM2.270 bilion telah disalurkan kepada 146,519 majikan untuk terus beroperasi dan mengekalkan penggajian 1,755,737 pekerja.

Katanya kerajaan melaksanakan PSU 4.0 dengan peruntukan sebanyak RM3.8 bilion yang dijangka memanfaatkan 2.5 juta pekerja.

“Had gaji RM4,000 juga telah dilonggarkan yang membolehkan majikan memohon PSU 4.0 bagi pekerjanya yang bergaji lebih daripada RM4,000,” katanya.

Mengenai Dana Pinjaman Mudah Perusahaan Kecil Sederhana (PKS) yang dikendalikan oleh Bank Negara Malaysia (BNM), katanya jumlah permohonan yang telah diluluskan oleh bank-bank tempatan dan disetuju terima oleh PKS setakat 4 Feb 2022, sebanyak RM12.59 bilion yang akan memberi manfaat kepada 26,379 PKS.

Katanya jumlah ini termasuk dana Kemudahan Bantuan Khas (SRF), Kemudahan Automasi dan Pendigitalan (ADF), Kemudahan Semua Sektor Ekonomi (AES) dan Kemudahan Agromakanan (AF).

Tengku Zafrul berkata walaupun dana SRF telah dimanfaatkan sepenuhnya, PKS masih boleh memohon skim pembiayaan yang masih tersedia melalui Tabung BNM seperti ADF, AES dan AF.

Katanya PKS juga boleh mendapatkan pembiayaan lain melalui platform imSME di pautan https://imsme.com.my/portal/bm/ yang boleh membantu dalam membuat padanan pembiayaan yang diperlukan dengan pelbagai penyedia dana untuk PKS. – Bernama


Yaman kutuk serangan balistik Houthi ke atas UAE

AL MUKALLA, 29 Jamadilakhir 1443H, Selasa – Kerajaan Yaman, hari ini mengutuk serangan peluru berpandu Houthi ke atas Emiriah Arab Bersatu (UAE) dan menyokong tindakan negara tersebut menentang kehadiran kumpulan militan.

Menteri Luar Yaman berkata, kumpulan militan Houthi sering dijadikan sebagai alat untuk menjejaskan keselamatan serantau dan menggesa tindakan segera komuniti antarabangsa.

“Tingkah laku ganas Houthi telah menyebabkan huru-hara dan ketidakstabilan di rantau ini.

“Ia memerlukan masyarakat antarabangsa terutamanya Majlis Keselamatan mengambil pendirian tegas dan mengklasifikasikan militan sebagai organisasi pengganas,” katanya.

Militan Houthi, semalam mengaku bertanggungjawab melancarkan serangan peluru berpandu balistik yang berjaya dipintas oleh Abu Dhabi.

Kumpulan militan berkenaan turut berjanji akan melaksanakan lebih banyak serang peluru berpandu dan dron sekiranya UAE tidak meninggalkan Yaman.

UAE turut bertindak balas terhadap serangan yang dilakukan militan Houthi dengan memusnahkan pelancar peluru berpandu balistik kumpulan berkenaan di wilayah utara Jouf.

Letupan besar berlaku di Sanaa pada Isnin pagi selepas pesawat tentera negara gabungan menyerang penempatan ketenteraan termasuk pangkalan penyelenggaraan dan pangkalan pasukan simpanan milik Houthi.

Negara gabungan mendakwa, militan Houthi menyimpan peluru berpandu balistik dan dron di kemudahan tentera serta awam di Sanaa, termasuk juga di lapangan terbang. – Agensi


PPZ-MAIWP bantu usahawan bangkit semula dalam perniagaan

KUALA LUMPUR, 30 Safar 1443H, Khamis – Pusat Pungutan Zakat – Majlis Agama Islam Wilayah Persekutuan (PPZ-MAIWP) dengan kerjasama Bumbu Agency Sdn Bhd mengadakan Webinar Bangkit 2.0 secara percuma bagi membantu usahawan kecil dan sederhana memulakan dan mengembangkan lagi perniagaan mereka secara dalam talian (online).

Program ini merupakan kesinambungan daripada Webinar Bangkit 1.0 yang diadakan pada September 2020.

Melihat kepada situasi dan keluhan usahawan-usahawan kecil dan sederhana yang terjejas akibat COVID-19, program ini diteruskan lagi pada tahun ini agar dapat memberi manfaat kepada lebih ramai usahawan untuk bangkit semula meneruskan perniagaan.

Melalui program ini, para peserta akan dilatih oleh pengajar yang berpengalaman dalam perniagaan secara dalam talian dengan pengisian sebanyak 10 modul.

Antaranya ialah penghasilan video iklan untuk perniagaan, cara memasarkan perniagaan di ‘marketplace’ facebook, asas pengiklanan di facebook dan banyak lagi.

Pemangku Ketua Pegawai Eksekutif PPZ-MAIWP, Tuan Haji Abdul Hakim Amir Osman berkata, “Ini merupakan satu inisiatif PPZ-MAIWP dengan kerjasama mereka yang pakar dalam bidang ini untuk turut membantu para peniaga yang terkesan.

“Jika diikutkan harga untuk sertai kelas seperti ini mencecah ribuan ringgit, namun Bumbu Agency Sdn Bhd berikan secara percuma khas untuk bantu mereka bangkit semula,” katanya.

PPZ-MAIWP menyasarkan 2,000 penyertaan dengan penyediaan kelas selama satu bulan bermula 11 Oktober 2021 dan ianya terbuka kepada seluruh masyarakat di Malaysia.

Orang ramai dinasihatkan untuk tidak melepaskan peluang untuk sertai Webinar Bangkit 2.0 ini. Untuk maklumat lanjut, ikuti Facebook Pusat Pungutan Zakat atau hubungi 1 300 88 5757.

Latar Belakang PPZ-MAIWP

Pusat Pungutan Zakat (PPZ-MAIWP) adalah sebuah agensi yang dilantik oleh Majlis Agama Islam Wilayah Persekutuan (MAIWP) untuk mengutip zakat harta di Wilayah Persekutuan Kuala Lumpur, Labuan dan Putrajaya.

PPZMAIWP telah merevolusikan institusi zakat dengan memperkenalkan sistem kutipan zakat melalui institusi yang berciri korporat di negara Malaysia.

Sejak penubuhan, PPZ-MAIWP telah berusaha menambah baik operasi dan perkhidmatan untuk meningkatkan kemudahan umat Islam dalam melaksanakan kefardhuan berzakat.

Sumber: Pusat Pungutan Zakat (PPZ-MAIWP)

UNTUK MAKLUMAT LANJUT SILA HUBUNGI:

Nama: Norazlina Nordin

Tel: 019 – 728 3839

Nama: Fatin Aqilah Zulkefli

Tel: 017 – 393 5432


Lembah Klang bersedia ke Fasa 2 PPN

BANGI, 26 Muharram 1443H, Sabtu – Lembah Klang sudah bersedia beralih ke Fasa Dua Pelan Pemulihan Negara (PPN) susulan penurunan kemasukan pesakit COVID-19 ke fasiliti kesihatan dan pusat kuarantin.

Naib Presiden i-Medik, Prof Madya Dr Rafidah Hanim Mokhtar berkata, keupayaan perkhidmatan kesihatan negara juga kini lebih baik berbanding beberapa bulan lalu ketika peningkatan kes COVID-19 yang ketara.

Katanya, bermakna kadar vaksinasi yang meningkat di negara ini sudah diterjemahkan dengan pengurangan gejala yang serius dalam kalangan individu sudah divaksinasi.

“Bagaimanapun, apabila Lembah Klang sudah masuk fasa dua, terdapat beberapa perkara perlu dilaksanakan secara berterusan, iaitu vaksinasi secara terus atau ‘walk-in’ diteruskan kerana masih ramai individu belum mendaftar.

“Selain itu ujian Rapid Test Kit Antigen (RTK-Antigen) secara berkala perlu dijadikan rutin. Malah sebahagian prosedur operasi standard (SOP) juga perlu dikekalkan bagi mengawal kes baharu,” katanya seperti dipetik media tempatan, hari ini.

Dr Rafidah Hanim berkata, walaupun Lembah Klang akan beralih ke fasa dua kelak, masyarakat harus menyedari rangkaian jangkitan virus berkenaan masih belum dapat diputuskan sepenuhnya.

“Fasa dua lebih ke arah memulihkan sektor ekonomi, sosial dan pendidikan. Justeru norma baharu masih perlu diamalkan masyarakat dan hanya keluar untuk urusan penting serta menghadkan pertemuan secara bersemuka.

“Teruskan jaga jarak, basuh tangan, pakai dua lapisan pelitup muka dan lebih baik sekiranya disekalikan dengan pelindung muka (face-shield). Patuhi arahan premis yang meminta menunjukan sijil digital vaksinasi,” katanya.


UMNO sasar rampas Parlimen Pasir Salak

PASIR SALAK, 9 Syawal 1444H, Ahad – UMNO menyasarkan untuk merampas semula kerusi Parlimen Pasir Salak dan dua kerusi Dewan Undangan Negeri (DUN) dalam Parlimen itu pada Pilihan Raya Umum ke-16 (PRU16) nanti, kata Presiden UMNO, Datuk Seri Ahmad Zahid Hamidi.

“Saya harap dalam Pilihan Raya Umum ke-16 nanti atau (apabila) kita ada Pilihan Raya Negeri Perak nanti, kita mahu rampas kerusi dua Dewan Undangan Negeri di Pasir Salak, malah insya-Allah kita juga akan rampas semula kerusi Parlimen Pasir Salak,” katanya.

Kawasan Parlimen Parlimen Pasir Salak dan dua DUN di bawah Parlimen itu kini disandang oleh wakil rakyat Perikatan Nasional (PN) iaitu Jamaludin Yahya (Parlimen Pasir Salak), Datuk Zainol Fadzi Paharudin (DUN Sungai Manik) dan Zafarulazhan Zan (DUN Kampong Gajah).

Sementara itu, Ahmad Zahid yang juga Timbalan Perdana Menteri merangkap Menteri Kemajuan Desa dan Wilayah (KKDW) turut mengumumkan jalan dan jambatan dari Bagan Datuk ke Kampung Sejagop bakal dibuka untuk pengguna pada 31 Mei ini.

“Saya ingin mengesahkan dan saya mengumumkan di Pasir Salak ini, by hook or by crook (dengan apa cara sekalipun) 31 Mei wajib orang Pasir Salak dan Bagan Datuk menyeberang memakai jambatan baharu itu.

“Jadi saya harap pembangunan seperti itu kita manfaatkan untuk bukan sahaja dari segi infrastuktur, tetapi yang penting ialah pembangunan ekonomi Kampong Gajah dan kawasan Parlimen Pasir Salak serta penduduk dan kawasan Parlimen Bagan Datuk akan dapat dibangunkan,” katanya.

Pada 11 April lepas, Jabatan Kerja Raya (JKR) dalam kenyataan memaklumkan pembukaan jalan dan jambatan dari Bagan Datuk ke Kampung Sejagop yang dijadual menjelang Aidilfitri ini ditunda ke penghujung Mei ini. – Bernama


6,782 pendatang tanpa izin dihantar pulang, 720 operasi di Sabah

KUALA LUMPUR, 18 Rabiulawal 1442H, Rabu  – Sebanyak 6,782 pendatang tanpa izin yang ditahan di Sabah telah dihantar pulang ke negara masing-masing seperti Filipina dan Indonesia sejak 1 Januari hingga 23 Oktober lepas, dalam usaha kerajaan menangani peningkatan jumlah pendatang tanpa izin di negeri itu.

Kementerian Dalam Negeri (KDN) memaklumkan dalam tempoh yang sama juga, 720 operasi dilaksanakan Jabatan Imigresen, membabitkan pemeriksaan terhadap 16,270 rakyat asing.

Daripada jumlah itu 1,840 pendatang tanpa izin serta 24 majikan ditangkap atas pelbagai kesalahan, menurut kementerian itu menerusi jawapan bertulis yang dipaparkan di laman web Parlimen, bagi menjawab soalan Yamanis Hafez Musa (Bersatu-Sipitang) berhubung isu itu.

KDN menjelaskan kerajaan turut menubuhkan Jawatankuasa Pengurusan Warga Asing di Sabah (JKPWAS) susulan syor Suruhanjaya Siasatan Diraja Mengenai Pendatang Asing di Sabah, bertujuan mengkaji dan membincangkan isu berkaitan pendatang dan orang asing di Sabah.

Jawatankuasa itu sentiasa mengambil langkah proaktif bagi mengatasi isu-isu berbangkit dalam melaksanakan pelan tindakan yang dirumuskan oleh Suruhanjaya, termasuk berhubung isu pendatang tanpa izin di Sabah melalui mesyuarat yang dijadualkan secara berkala sepanjang tahun, menurut KDN. -Bernama


Mengaku gengster akan diambil tindakan bawah SOSMA

KUALA LUMPUR, 24 Zulkaedah 1441H, Khamis – Ketua Polis Negara Tan Sri Abdul Hamid Bador hari ini dengan tegas menyatakan “Sesiapa yang mengaku dirinya ‘gengster’, semua saya akan tangkap dan ambil tindakan di bawah Akta Kesalahan Keselamatan (Langkah-langkah Khas) 2012 (SOSMA)”.

Katanya, beliau dan pasukannya kini dalam misi untuk membersihkan budaya gengsterisme di negara ini, dan memperbetulkan minda masyarakat, supaya elemen-elemen gengsterisme dapat dibendung di sekolah rendah mahupun sekolah menengah.

“Sekarang ini, ada pelajar sekolah menengah yang berada di Tingkatan 1 dan Tingkatan 2 sudah pandai asosiasikan diri dengan kumpulan gengster antaranya ‘Ayahanda’, sampai boleh ugut orang minta duit. Gengsterisme ini saya hendak ‘sapu’ semuanya,” katanya kepada Bernama di Bukit Aman, di sini.

Abdul Hamid berkata, pihaknya tidak akan memberi ruang dan akan memerangi isu gengsterisme ini secara habis-habisan.

Tegasnya, beliau tidak akan bertoleransi terhadap gengsterisme di negara ini, dan akan menahan sesiapa sahaja tanpa mengira bangsa, jika terlibat dalam perkara berkenaan.

Dalam perkembangan lain, Abdul Hamid telah mengarahkan Jabatan Siasatan dan Penguatkuasaan Trafik (JSPT) Bukit Aman, untuk melaksanakan operasi secara menyeluruh membanteras lumba haram di negara ini.

“Selain itu, saya bercadang untuk mewujudkan satu fail kes bagi menahan penganjur perlumbaan haram, di bawah Akta Pencegahan Jenayah (POCA) 1959.

“Penganjuran perlumbaan haram ini menggalakkan lagi berlaku kes jenayah seperti kecurian motosikal, maka polis akan menggunakan POCA ini untuk menahan mereka,” katanya.

Dalam pada itu, Abdul Hamid turut mengingatkan anggota polis di bahagian logistik, supaya memastikan tiada penyelewengan berlaku dalam segala jenis projek.

“Saya memang menolak sebarang jenis bayaran daripada dan dari mana-mana pihak kontraktor, yang hendak memberikan projek kepada polis.

“Saya secara holistik tidak beri peluang, kerana saya sebagai IGP (Ketua Polis Negara) tidak menginginkan apa-apa pun, satu sen pun saya tolak apatah lagi belanja makan daripada pihak kontraktor,” tegasnya.

“Jika adik beradik saya sendiri hendak melobi projek, jauh sekali, saya tidak akan bagi mereka campur dalam PDRM,” katanya. – Bernama


Isu kestabilan rantaian bekalan makanan tumpuan Dewan Rakyat hari ini

KUALA LUMPUR, 20 Zulhijjah 1443H, Rabu – Persoalan mengenai cabaran yang dihadapi sektor agromakanan dalam memastikan rantaian bekalan makanan negara kekal stabil dan lancar antara topik yang dijangka menjadi tumpuan pada persidangan Dewan Rakyat hari ini.

Menurut Aturan Urusan Mesyuarat dalam laman sesawang rasmi Parlimen, soalan itu diajukan Datuk Ahmad Nazlan Idris (BN-Jerantut) kepada Menteri Pertanian dan Industri Makanan semasa sesi Pertanyaan Bagi Jawab Lisan.

Charles Anthony Santiago (PH-Klang) pula bertanyakan Menteri Pembangunan Wanita, Keluarga dan Masyarakat sekiranya kementerian itu mempunyai rancangan memperkenalkan cuti haid dan subsidi tuala wanita sebagai sebahagian daripada perlindungan sosial untuk wanita dari keluarga B40.

Tumpuan juga dijangka diberikan kepada soalan Shaharizukirnain Abd Kadir (PAS-Setiu) yang bertanya kepada Menteri Pelancongan, Seni dan Budaya mengenai sejauh mana konsep Pelancongan Islamik diketengahkan dalam memajukan sektor pelancongan di Malaysia.

Isu mengenai masalah bank scam yang kerap berlaku melibatkan wang dalam akaun pendeposit bank dipindah tanpa pengetahuan pula disentuh Chong Chieng Jen (PH-Stampin) melalui soalan yang diajukan kepada Menteri Kewangan.

Beliau bertanyakan mengenai dasar dan langkah yang akan diambil oleh kerajaan dan Bank Negara Malaysia bagi mengatasi perkara itu, selain langkah untuk memulihkan keyakinan rakyat ke atas keselamatan wang mereka di bank.

Turut dijangka menjadi tumpuan adalah sesi pembentangan untuk bacaan kali pertama bagi 10 Rang Undang-Undang, antaranya Rang Undang-Undang Lembaga Pemasaran Pertanian Persekutuan (Pindaan) 2022, Rang Undang-Undang Tenaga Boleh Baharu (Pindaan) 2022 dan Rang Undang-Undang Pihak Berkuasa Pembangunan Tenaga Lestari (Pindaan) 2022.

Selesai sesi tersebut, persidangan akan diteruskan dengan menyambung perbahasan Rang Undang-Undang Antigangguan Seksual 2021.

Persidangan Dewan Rakyat kali ini berlangsung selama 12 hari hingga 4 Ogos. – Bernama


Proses pencinaan makin serius bila lantik ultra kiasu ke jawatan strategik

SAYA tidak kisah sangat adanya muka-muka baharu dalam pelantikan barisan kabinet, sama ada pengalaman atau tidak. Itu bukanlah sesuatu perkara yang penting, kerana mereka akan dibantu oleh pakar dan professional yang ada dalam setiap kementerian.

Selama inipun, kita melantik menteri dalam kalangan mereka yang bukan pakar dalam bidang. Semuanya berjalan dengan baik, kecuali yang salah guna kuasa dan rasuah.

Seperti yang saya telah sebut sebelum ini, tanpa menteri pun kerajaan masih boleh berfungsi, kerana dalam kerajaan itu, sudah ada kementerian dan mereka yang berada dalam bidang.

Paling penting, mereka yang dilantik, perlu ada idea yang terbaik dan melakukan perubahan mengikut kehendak semasa.

Cuma yang menjadi kebimbangan kita adalah, pemimpin ultra kiasu yang diletakkan dalam kementerian strategik terutama kementerian perumahan dan kerajaan tempatan, kementerian belia dan lain-lain.

Kita semua sedia maklum akan latar belakang pemimpin ultra kiasu yang dilantik ke jawatan tersebut.

Pertamanya, kementerian perumahan dan kerajaan tempat. Selama ini, parti ultra kiasulah yang paling lantang mendesak agar pilihan raya pihak berkuasa tempatan (PBT).

Agenda ultra kiasu amat jelas, mereka tidak mahu ahli majlis PBT terdiri daripada dalam kalangan dilantik, tetapi dipilih melalui pilihan raya.

Kita semua sedia maklumkan, PBT yang strategik kebanyakan berada di kawasan bandar. Kebanyakan kawasan bandar, majoritinya dihuni oleh ultra kiasu, misalnya di bandaraya Kuala Lumpur.

Sudah tentu, jika pilihan raya PBT diadakan, ahli majlis PBT akan dipenuhi dengan ultra kiasu. Ultra kiasu ini akan mencorakkan bandar mengikut suka mereka.

Sudah pasti, malam-malam di kota raya menjadi semakin hidup dan yang menjadi mangsa adalah anak-anak kita.

Jika sebelum ini ada perancangan mahu menjawikan papan tanda jalan, jangan haraplah ia menjadi kenyataan, kerana sifat ultra kiasu begitu kuat menentang jawi, seperti mana perlaksanaan jawi enam muka surat dalam buku teks sekolah kebanggsaan.

Apakah kita sudah lupa, pernah berlaku di bandaraya Kuching, ultra kiasu begitu berani menggantikan papan tanda jalan dengan tulisan Cina berada kedudukan paling atas, dengan mengenepikan bahasa kebangsaan?

Ultra kiasu ini juga sudah terkenal dengan sifat rasisnya. Pendiriannya terhadap UEC sangat jelas. UEC mesti diiktiraf walaupun terjadi.

Selepas ini juga tidak mustahil, lambakan nama-nama bangunan, nama taman perumahan dan nama pusat komersial yang langsung tidak mencerminkan nama jati diri negara, seperti mana yang kita dalam lihat sebelum ini, terutama bandaraya Pulau Pinang.

Sudahlah selama ini, jati diri tidak nampak dilaksanakan dengan baik, dengan kemasukan ultra kiasu, tidak mustahil menjadi semakin serius.

Sebagai rakyat Malaysia, kita amat mengharapkan ultra kiasu dapat mencontohi bukan Melayu yang tidak ultra kiasu. Misalnya, dengan menamakan kliniknya dengan, Klinik Perubatan Tanah Melayu.

Saya begitu kagum, apabila ada bukan Melayu sanggup memberikan nama berapa cawangan klinik perubatannya dengan nama Tanah Melayu di Pulau Pinang.

Kepada pemimpin ultra kiasu, contohi sifat orang seperti ini. Ultra kiasu perlu sentiasa diingatkan bahawa mereka berada di bumi Tanah Melayu.

Walaupun Tanah Melayu sudah bernama Malaysia, tetapi kedudukan tetap berada dalam kepulauan Melayu atau Malay archipelago dalam peta dunia.

Ultra kiasu seorang lagi, sudah terkenal dengan agenda kristianitinya, mungkin juga akan menggunakan ruang dan peluang untuk melaksanakan agenda tersebut.

Rakyat Malaysia, terutamanya anak muda, kini harus lebih berhati-hati dan jangan terikut-ikut dengan agenda ultra kiasu ini.

Jika ada agenda untuk menjauhkan anak muda daripada agama Islam dengan memasukkan agenda kristinisasi dan agenda liberalisasi, maka anak muda jangan biarkan perkara ini berlaku, mesti berani tampil ke hadapan.

Jika ultra kiasu ini benar-benar ikhlas, kita mahu lihat bagaimana dia akan mencorakkan sukan, sebagai alat perpaduan.

Sukan tidak hanya dibolot oleh satu kaum sahaja. Misalnya, sukan badminton. Kita amat teruja apabila ada pasangan Cina-India, yang dilabelkan ‘putih-hitam’ negara jiran, digandingkan mewakili negara dalam sukan badminton peringkat dunia baru-baru ini. Hasilnya amat membangggakan. Inilah sebenarnya kekuatan dan keunikan Malaysia.

Selepas ini, kita mahu lihat ada regu sawo matang-putih atau sawo matang-hitam. Maaf, saya terpaksa gunakan istilah warna ini, kerana itulah warna warni Malaysia.

Jangan biarkan sukan dibolot oleh putih-putih, hitam-hitam, sawo matang-sawo matang sahaja. Apakah kita berani melakukan perubahan itu?

Kita lihat pada sekitar tahun 1970-an dan 1980-an, pasukan bolasepak negara, turun sahaja ke padang, begitu berwarna warni, sehingga mampu sehingga ke peringkat dunia.

Kita tidak pernah lupa nama ‘legend’ yang bernama Mokhtar Dahari, Soh Chin Aun, Santokh Singh, James Wong dan lain-lain lagi.

Hari ini, sukan dipenuhi dengan satu warna, peringkat ASEAN pun belum tentu entah ke mana.

Memang sedap menyebut Malaysia truly Asia, tetapi apakah ianya diterjemahkan.

Saya harap pemimpin ultra kiasu ini, lupakanlah agenda kristianisasinya, tetapi fokus bagaimana menjadi sukan sebagai alat perpaduan dan penyatuan, bukan pemisahan.

Begitu juga dalam bidang seni dan hiburan, kalau dahulu begitu ramai penyanyi bukan Melayu yang menyanyi dan berlakon dalam aktiviti seni ini menggunakan bahasa Melayu.

Kita tidak pernah lupa nama-nama Andre Goh, DJ Dave, Lenny Lim, Francisca Peter, Kenny, Remy dan Martin, Kumpulan Cenderawasih, Alley Cats dan ramai lagi.

Mereka begitu fasih melontarkan suara dan karya seni dalam bahasa Melayunya. Kita tidak rasanya mereka itu bukan Melayu, tetapi sudah seperti Melayu. Begitulah hebatnya mereka menguasai agenda hidup bernegara

Tetapi hari ini, mahu cari artis bukan Melayu yang fasih berbahasa Melayu, jauh sekali. Kenapa tidak ramai bukan Melayu tampil menyanyi atau berlakon dalam aktiviti seni berbahasa Melayu? Ini soal penguasaan bahasa dan penghayatan.

Saya cukup bimbang dengan perlantikan ultra kiasu ke jawatan strategik ini, proses pencinaan akan menjadi semakin serius dalam perbandaran, kesukanan dan kesenian berbanding dengan agenda kebangsaan dan negara.

Prof Dr Mohd Ridhuan Tee Abdullah


Cadangan Bahasa Melayu sebagai Bahasa ASEAN perlu kajian, perbahasan lanjut

JAKARTA, 3 Ramadan 1443H, Selasa – Cadangan supaya bahasa Melayu dijadikan sebagai bahasa ASEAN perlu kajian dan perbahasan lebih lanjut, kata Menteri Pendidikan, Kebudayaan, Penyelidikan dan Teknologi Indonesia, Nadiem Anwar Makarim.

Beliau berkata, kementeriannya bertanggungjawab mengembang, membina dan melindungi bahasa dan sastera Indonesia, serta meningkatkan fungsi bahasa Indonesia sebagai bahasa antarabangsa.

“Saya sebagai menterinya tentu menolak usulan itu.

“Namun, kerana ada keinginan negara sahabat kita mengajukan bahasa Melayu sebagai bahasa rasmi ASEAN, tentu keinginan itu perlu dikaji dan dibahas lebih lanjut di peringkat serantau,” katanya dalam kenyataan.

Jumaat lalu, Perdana Menteri Datuk Seri Ismail Sabri Yaakob berkata, Malaysia dan Indonesia akan terus memperkasakan bahasa rumpun Melayu agar dijadikan sebagai bahasa ASEAN.

Dalam sidang media bersama Presiden Indonesia Joko Widodo, Ismail Sabri berkata, kedua-dua negara sepakat menggunakan bahasa Melayu sebagai bahasa perantara di setiap persidangan antarabangsa.

Menurut Nadiem, bahasa Indonesia lebih layak dikedepankan kerana sejarah, undang-undang dan linguistik, serta penggunaanya yang meluas di Asia Tenggara dan tersebar ke 47 negara.

Pembelajaran bahasa Indonesia untuk Penutur Asing (BIPA) telah diselenggarakan oleh 428 agensi termasuk di bawah kementeriannya, serta lembaga dan penggiat BIPA di seluruh dunia.

Bahasa Indonesia turut menjadi mata pelajaran di beberapa kampus di Eropah, Amerika Syarikat, dan Australia, serta pusat-pusat perguruan tinggi di Asia.

Fasal 36 Undang-undang Dasar Republik Indonesia menyatakan bahasa negara adalah bahasa Indonesia, jelas Nadiem. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Kawalan sempadan negara fokus utama KDN tahun ini

PUTRAJAYA, 14 Rejab 1442H, Jumaat – Kawalan sempadan negara akan terus diberikan fokus utama dan dikawal ketat pada 2021 serta diperkukuhkan dengan mentransformasi pengurusan dan tadbir urusnya, kata Menteri Dalam Negeri Datuk Seri Hamzah Zainudin.

Beliau berkata ia adalah antara teras utama yang menjadi fokus Kementerian Dalam Negeri (KDN) tahun ini selari dengan perancangan dalam Pelan Strategik KDN 2021-2025 bagi memastikan keselamatan dan ketenteraman negara sentiasa terpelihara.

Beliau berkata pengurusan sempadan darat dan laut pada tahun ini akan diperkukuhkan melalui pendekatan lima sempadan hadapan (five-front approach) iaitu sempadan utara Kedah, sempadan utara Kelantan, Selatan, Sabah dan Sarawak.

“Keperluan untuk pembinaan pagar sempadan, penggunaan teknologi terkini seperti CCTV (sistem kamera keselamatan litar tertutup), radar serta dron dan pembinaan pos-pos kawalan adalah berbeza mengikut front yang berkenaan,” katanya pada majlis amanat Menteri Dalam Negeri 2021 yang disiarkan melalui laman rasmi KDN hari ini.

Hamzah berkata KDN pada tahun ini juga akan terus memperkukuhkan dasar dan perundangan dengan melaksanakan kajian dan pindaan ke atas akta-akta di bawah bidang kuasa KDN bagi memperkasakan aspek penguatkuasaan.

Dalam usaha membanteras gejala dadah dan substans, dasar pengalihan penyalahgunaan dadah daripada hukuman penjara ke program rawatan dan pemulihan dadah yang ditetapkan pada tahun lepas, akan dimantapkan pada tahun ini melalui penggubalan rang undang-undang baharu dikenali sebagai Akta Penyalahgunaan Dadah dan Substans bagi menggantikan Akta Penagih Dadah 1983, katanya.

Beliau berkata pengukuhan pendekatan, rawatan dan pemulihan secara sukarela sedia ada perlu dilaksanakan dan inisiatif untuk penambahbaikan bagi memastikan keberkesanannya dibuat melalui Modul Anjakan Kepulihan: Pendekatan Sukarela yang dibangunkan Agensi Antidadah Kebangsaan (AADK).

“Dengan adanya modul baharu ini, adalah diharapkan lebih ramai penagih dadah akan tampil secara sukarela untuk mendapatkan rawatan pemulihan,” katanya.

Hamzah berkata pada tahun ini, KDN akan memperkasakan usaha pendigitalan perkhidmatan yang berteknologi dan berkapasiti tinggi bagi meningkatkan perkhidmatan end-to-end dalam urusan yang ditawarkan kepada rakyat.

Menurutnya, KDN telah dipertanggungjawabkan sebagai kementerian teraju untuk memulakan inisiatif membangunkan Identiti Digital Nasional (IDN) di bawah Digital Economic Blueprint yang merupakan satu daripada inisiatif pendigitalan dan Revolusi Perindustrian Keempat (4IR) negara.

Sejak menerajui KDN pada Mac 2020, Hamzah berkata beberapa inisiatif telah dilaksanakan bagi memelihara keselamatan dan ketenteraman negara terutamanya ketika pandemik COVID-19 berpandukan kepada tiga teras iaitu pemerkasaan keselamatan dan ketenteraman awam; pengukuhan keselamatan sempadan, kawasan maritim dan pintu masuk; serta pemantapan institusi dan sistem perkhidmatan.

Antara pencapaian pada tahun lepas ialah pelaksanaan Pelan Rekalibrasi pendatang tanpa izin yang melibatkan dua program iaitu Rekalibrasi Pulang dan Rekalibrasi Tenaga Kerja, yang antara lain bertujuan merekodkan data pendatang tanpa izin dan mengekang penularan COVID-19 dalam kalangan mereka, katanya.

Sehingga 31 Disember 2020, sebanyak 6,634 operasi ke atas pendatang tanpa izin dilaksanakan, dengan seramai 22,522 orang pendatang tanpa izin dan 387 majikan ditahan.

Sepanjang tahun lepas katanya, Jabatan Imigresen (JIM) berjaya menumpaskan 11 sindiket berkaitan pendatang tanpa izin dan jenayah rentas sempadan manakala seramai 111 orang dalang dan ahli sindiket daripada pelbagai warganegara ditahan.

“Antara sindiket yang berjaya ditumpaskan ialah sindiket pemalsuan dokumen, penipuan dan salah guna pas, ejen haram, dan pemalsuan cap keselamatan JIM,” katanya.

KDN, antara kementerian barisan hadapan dalam menangani pandemik COVID-19 dan penguatkuasaan ketika Perintah Kawalan Pergerakan (PKP), telah mengeluarkan 64,651 kompaun hingga 31 Disember 2020, membuat 30,921 tangkapan ke atas pesalah ingkar PKP, serta melaksanakan 23,012 pendakwaan, katanya.

KDN juga, katanya telah menetapkan beberapa dasar penting bagi tujuan kawalan kemasukan warga asing di pintu masuk negara antaranya menamatkan kemudahan pengecualian visa (ENTRi) bagi warga China dan India, serta meneruskan sekatan terhadap kemasukan pelancong dan warga asing dari negara yang berisiko tinggi. – Bernama


ICC buka laluan siasatan jenayah perang di Palestin

THE HAGUE, 24 Jamadilakhir 1442H, Sabtu – Mahkamah Jenayah Antarabangsa (ICC) memaklumkan, memiliki bidang kuasa terhadap kemelut melanda wilayah Palestin, sekali gus membuka jalan kepada tribunal berkenaan melakukan siasatan terhadap jenayah perang.

ICC dalam satu kenyataan memberitahu, barisan hakim memutuskan dengan majoriti bahawa bidang kuasa mahkamah itu dalam situasi di Palestin meluas hingga ke wilayah ditakluki Israel sejak 1967 iaitu Gaza, Tebing Barat termasuk Baitulmaqdis Timur.

Menurut mahkamah itu lagi, ia bukan satu keputusan atas kenegaraan Palestin tetapi berikutan kedudukannya sebagai negara anggota bawah Statut Rome yang mendasari ICC.

“Kamar ini bukan memberi keputusan atas satu pertikaian sempadan bawah undang-undang antarabangsa, serta bukan melakukan prapengadilan terhadap persoalan mengenai sebarang persempadanan pada masa depan,” katanya.

Susulan daripada kenyataan itu, Israel yang bukan ahli kepada mahkamah berkenaan menolak ketetapan tersebut.

Perdana Menteri Israel, Benjamin Netanyahu, mengecam ICC dengan mendakwa ia adalah ‘badan politik’.

Amerika Syarikat (AS) pula menyuarakan ‘kebimbangan serius’ terhadap keputusan terbabit, manakala Palestin menyifatkannya sebagai ‘kemenangan untuk keadilan’.

Pendakwa Raya ICC, Fatou Bensouda pada November 2019 berkata, terdapat alasan yang boleh dipercayai bahawa berlakunya jenayah perang di Tebing Barat, Genting Gaza termasuk Baitulmaqdis Timur.

Bensouda menggesa supaya siasatan penuh dilakukan berhubung isu berkenaan selepas siasatan awal dijalankan selama lima tahun. – Agensi


Kurang rawatan, 14 tahanan di penjara Mesir maut akibat COVID-19

KAHERAH, 29 Zulkaedah 1441H, Selasa – Sekurang-kurangnya 14 tahanan penjara di Mesir meninggal dunia akibat dijangkiti pandemik COVID-19, menurut Human Rights Watch (HRW).

Dalam satu laporan, kumpulan hak asasi yang berpangkalan di Amerika Syarikat (AS) itu berkata, dakwaan berkenaan berdasarkan surat yang dibocor dari penjara serta sumber tempatan yang boleh dipercayai.

Difahamkan, jumlah kematian itu merangkumi tempoh sehingga 15 Julai lalu.

“Walaupun tahanan menunjukkan gejala COVID-19 ringan hingga teruk, penjara tidak mempunyai rawatan perubatan mencukupi dan hampir tiada ujian saringan mengesan wabak,” kata HRW berdasarkan pemerhatian di 10 pusat tahanan.

HRW mendakwa, pihak berkuasa penjara gagal melakukan pengesanan kontak dan hanya membuat pengasingan terhadap tahanan bergejala.

Pegawai di sekurang-kurangnya tiga penjara menolak untuk membenarkan tahanan memakai pelitup muka, bahkan maklumat mengenai keadaan kesihatan di penjara Mesir dikawal ketat pihak berkuasa, dakwa kumpulan hak asasi itu.

HRW mendakwa, Mesir telah membebaskan sekitar 13,000 tahanan sejak Februari, namun ia masih belum mampu menangani kesesakan dalam penjara.

“Pihak berkuasa Mesir harus mengambil langkah segera untuk menyediakan rawatan perubatan mencukupi kepada tahanan, selain mengambil langkah pencegahan COVID-19.

“Sangat penting untuk Mesir segera menangani penularan wabak ini dengan mempercepatkan pembebasan tahanan,” kata wakil Pengarah HRW di Timur Tengah dan Afrika Utara, Joe Stork. –  Agensi


Persidangan Parlimen hanya selepas pelbagai syarat dipenuhi: Pakar Perlembagaan

KUALA LUMPUR, 6 Zulkaedah 1442H, Khamis – Persidangan Dewan Rakyat boleh diadakan selepas Peraturan-Peraturan Majlis Mesyuarat dipenuhi, dan ia mendapat nasihat daripada Kementerian Kesihatan (KKM) dan Majlis Keselamatan Negara (MKN), menurut pakar perlembagaan.

Penyandang Kursi Institut Raja-Raja Melayu Universiti Teknologi Mara (UiTM), Prof Datuk Dr Shamrahayu Ab Aziz berkata, mengikut Peraturan 11, Peraturan-Peraturan Majlis Mesyuarat Dewan Rakyat antaranya menyatakan Ketua atau Timbalan Ketua Majlis hendaklah menetapkan sekurang-kurangnya 28 hari sebelum permulaan tiap-tiap penggal, tarikh-tarikh majlis akan bermesyuarat dalam penggal itu.

“Peraturan 11 ini juga menyatakan Ketua Majlis iaitu Perdana Menteri boleh mengubah tarikh persidangan itu dari semasa ke semasa, namun persoalannya adakah Peraturan 11 ini terpakai.

“Pada pandangan saya, ia masih terpakai selagi mana ia tidak dinafikan pemakaiannya oleh Ordinan Darurat,” katanya kepada Bernama di sini hari ini.

Semalam, Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah menzahirkan pandangan bahawa persidangan Parlimen perlu diadakan secepat mungkin untuk membolehkan Ordinan-Ordinan Darurat dan Pelan Pemulihan Negara dibahaskan oleh Ahli-Ahli Dewan Rakyat.

Shamrahayu berpandangan satu perbincangan secara muafakat juga perlu berlaku antara Seri Paduka dan Perdana Menteri sebagai Ketua Majlis, dalam menetapkan tarikh persidangan Parlimen berkenaan.

Katanya, ini kerana berdasarkan Seksyen 14 (1) (b) Ordinan Darurat (Kuasa-Kuasa Perlu) 2021, Parlimen hendaklah dipanggil, diprorog dan dibubarkan pada suatu tarikh sebagaimana difikirkan sesuai oleh Yang di-Pertuan Agong manakala Peraturan-Peraturan Majlis Mesyuarat Dewan Rakyat menetapkan Ketua Majlis mempunyai kuasa menentukan dari semasa ke semasa tarikh untuk persidangan Dewan Rakyat.

“Permuafakatan tentang tarikh itu hendaklah juga mendapat perkenan Seri Paduka, barulah sistem kita ini nampak lunak dan boleh memberikan keserasian,” katanya.

Pensyarah Kolej Undang-Undang, Kerajaan dan Pengajian Antarabangsa Universiti Utara Malaysia, Profesor Madya Dr Ahmad Marthada Mohamed berkata, berdasarkan krisis kesihatan ekoran pandemik COVID-19 ketika ini, persidangan Parlimen turut perlu mendapat nasihat daripada KKM dan MKN sebelum ia boleh berlangsung.

“Agensi-agensi ini perlu menasihati kerajaan kerana ia melibatkan soal kesihatan dan keselamatan, dengan persidangan juga tidak boleh dilakukan secara normal apabila ia berlangsung,” katanya.

Sementara itu, pakar kesihatan pekerjaan, kecemasan dan kesihatan awam Dr Hanafiah Basirun mencadangkan supaya sesi Parlimen tidak boleh berlangsung secara berterusan dalam tempoh masa lama serta diselang seli dengan proses sanitasi.

“Persidangan secara fizikal boleh diadakan selama 60 hingga 90 minit dan perlu berhenti rehat seketika bagi proses sanitasi sebelum bersambung semula,” katanya sambil menegaskan pematuhan prosedur operasi standard (SOP) seperti pemakaian pelitup muka dua lapis serta penjarakan fizikal mesti sentiasa diamalkan.

Tambahnya, Ahli Parlimen dan petugas juga perlu segera beredar pulang dan mengelak dari bersembang atau berkumpul di luar Dewan bagi mengelak penularan wabak COVID-19. – Bernama


Rakyat Malaysia di Kazakhstan selamat: Wisma Putra

PUTRAJAYA, 5 Jamadilakhir 1443H, Sabtu – Kementerian Luar memantau rapi perkembangan terkini di Kazakhstan berikutan peningkatan keganasan dan tunjuk perasaan yang berterusan di negara itu.

Kesemua 79 rakyat Malaysia yang berdaftar dengan kedutaan di Nur Sultan berada dalam keadaan selamat, katanya dalam satu kenyataan. Mereka termasuk diplomat dan tanggungan mereka di Kedutaan, serta di pejabat MATRADE dan Tourism Malaysia di Almaty.

Kedutaan menasihati mereka supaya mengutamakan keselamatan dan kesejahteraan diri, mengelakkan kawasan tunjuk perasaan, dan mematuhi arahan yang dikeluarkan oleh pihak berkuasa tempatan yang berkaitan.

Tunjuk perasaan tercetus di bandar Zhanaozen di Mangystau, Kazakhstan, pada 2 Januari berhubung kenaikan harga gas petroleum cecair (LPG). Bantahan itu kemudian merebak ke kawasan lain sebelum ke seluruh negara.

Susulan pergolakan itu, Presiden Kazakhstan Kassym-Jomart Tokayev mengumumkan keadaan darurat di ibu kota komersial Almaty dan wilayah Mangystau yang kaya dengan minyak pada 4 Jan.

Agensi Anadolu melaporkan setakat ini, 26 penunjuk perasaan terbunuh dan 18 yang lain cedera dalam demonstrasi antikerajaan itu.

Sekurang-kurangnya 18 pegawai keselamatan turut kehilangan nyawa dalam keganasan itu.

Kenyataan itu juga menyebut bahawa Kementerian Dalam Negeri dalam satu kenyataan menyatakan lebih 3,000 orang ditahan dalam kejadian itu. – Bernama


Tamatkan perpecahan kaum dengan tutup sekolah vernakular!: PEMBELA

BANGI, 26 Rabiulakhir 1442H, Sabtu – Tutup segera sekolah vernakular di negara ini jika perpecahan antara kaum mahu ditamatkan.

Perkara itu ditegaskan Naib Pengerusi Pertubuhan-Pertubuhan Pembela Islam (PEMBELA), Cikgu Izzat Johari.

Beliau berkata, kebanyakan isu yang timbul membabitkan kedaulatan negara antaranya berpunca daripada kewujudan sekolah vernakular.

“Tidak tahu hormat kedaulatan negara, ketepikan bahasa kebangsaan, tidak pandai berbahasa Melayu, tidak hormat bendera Malaysia adalah antara punca daripada sekolah vernakular.

“Jika mahu tamatkan perpecahan kaum, tutup segera sekolah vernakular!

“Dulu ada juga rakan bersama tapi sejak dah jadi pentadbir kerajaan, sendu sudah…,” katanya dalama kenyataan, hari ini.

Isu sekolah vernakular terus menjadi polemik apabila kerajaan sehingga kini masih kekal untuk mempertahankan kewujudannya meskipun banyak pihak mendesak ia dimansuhkan.

Sebelum ini, Ikatan Muslimin Malaysia (ISMA) dan Ikatan Guru-Guru Muslim Malaysia (iGuru) antara gerakan yang memfailkan writ saman berhubung keabsahan sekolah vernakular.


ADUN DAP bidas papan tanda Jawi di SJKC, tuntut diturunkan

BANGI, 23 Rabiulakhir 1443H, Ahad – Ahli Dewan Undangan Negeri (ADUN) Bilut, Lee Chin Chen membidas, Jabatan Pendidikan Pahang kerana memanfaatkan status bantuan penuh kerajaan untuk menggantikan tulisan Cina pada papan tanda sekolah jenis kebangsaan Cina (SJKC) dengan tulisan Jawi.

Menurut ADUN DAP tersebut, tindakan berkenaan mencabar kesabaran masyarakat pelbagai kaum dan mengambil ringan muafakat sedia ada.

Chin Chen yang merupakan Ketua Pembangkang DUN Pahang membidas tindakan menukar papan tanda dua buah SJKC di Pekan dengan menyifatkannya seperti ‘merebus katak dalam air suam’.

“Jika bukan kerana tentangan hebat dari masyarakat Cina, penggantian tulisan Cina kepada tulisan Jawi akan menjadi kebiasaan di negeri ini,” katanya dalam satu kenyataan seperti dipetik Oriental Daily, semalam.

Menurutnya, dasar tulisan Jawi yang ditetapkan oleh DUN Pahang hanya melibatkan papan tanda premis perniagaan, tidak melibatkan papan tanda sekolah.

Oleh itu, dakwanya, Jabatan Pendidikan Pahang jelas telah bertindak sesuka hati.

Sehubungan itu, katanya lagi, papan tanda terbabit mesti diturunkan segera dan diganti dengan papan tanda yang mengandungi tulisan Cina dan Melayu.

“Tulisan Rumi atau abjad Inggeris digunakan dalam penulisan Melayu moden. Tiada keperluan untuk menambah tulisan Jawi.

“Yang paling membimbangkan sekarang ialah Jabatan Pendidikan Pahang sudah berani menurunkan papan tanda SJKC tanpa kebenaran.

“Sekali gus membenarkan dakwaan kami bahawa Napoleon kecil sedang menggunakan isu Jawi untuk menghapuskan pendidikan vernakular,” dakwanya.


Hantaran tular bantuan suri rumah JKM, palsu

KUALA LUMPUR, 23 Ramadan 1443H, Isnin – Jabatan Kebajikan Masyarakat (JKM) berkata hantaran berkenaan “Tarikh Bantuan Raya JKM Mei 2022 – Bantuan Kanak-Kanak, Suri Rumah, Warga Emas” yang tular di media sosial adalah palsu.

JKM melalui kenyataan media Pasukan Respons Pantas Kementerian Komunikasi dan Multimedia (K-KOMM) memaklumkan orang ramai disaran merujuk laman sesawang JKM menerusi www.jkm.gov.my untuk mendapatkan maklumat lebih tepat.

Orang ramai juga dinasihat agar tidak mudah mempercayai maklumat palsu sebaliknya menjadi warga digital yang bijak dan bertanggungjawab dengan membuat semakan terlebih dahulu dan merujuk sumber rasmi untuk mendapatkan maklumat sahih dan terkini, kata kenyataan itu. – Bernama


‘Pengkid’ berihram di Makkah sengaja cabar kesucian Islam

Oleh Athirah Huda Zalhe

BANGI, 19 Muharram 1444H, Rabu – Tindakan seorang wanita berperwatakan lelaki memakai ihram ketika mengerjakan umrah di Tanah Suci seolah sengaja mencabar kesucian agama Islam.

Bukan hanya mempermainkan agama, bahkan tindakan merakam dan memuat naik video ‘aib’ itu di media sosial juga dilihat sangat melampau.

Atas sebab itu, Ketua Wanita Ikatan Muslimin Malaysia (ISMA), Dr Suriani Sudi percaya bahawa tindakan wanita terbabit sememangnya bertujuan untuk memperlekehkan agama Islam.

“Tindakan seorang wanita yang menaikkan videonya memakai ihram di hadapan Kaabah adalah satu tindakan yang sangat tidak beretika.

“Sangat berani dia melakukan demikian di Tanah Suci. Ia memang bertujuan untuk memperlekehkan agama,” katanya kepada Ismaweb.net, hari ini.

Tindakan wanita berkenaan mengejutkan negara apabila beberapa hantaran mengenai wanita dipercayai dari Perak itu tular di Twitter susulan videonya berada di Makkah dengan lengkap berpakaian ihram seperti jemaah umrah lelaki.

Difahamkan, wanita berperwatakan lelaki itu ke Tanah Suci dengan menggunakan visa pelancong secara ‘DIY’ yang diurus sendiri bersama rakannya, bukan menerusi khidmat agensi umrah.

Perkara itu sekali gus mendapat perhatian dalam kalangan mufti dan Menteri di Jabatan Perdana Menteri (Hal Ehwal Agama), Datuk Idris Ahmad.

Idris dilaporkan berkata, tindakan tegas menanti kepulangan wanita berkenaan kerana membabitkan hukum agama.

Menyokong langkah Idris itu, Dr Suriani berkata, kerajaan dan pihak berkuasa perlu bersikap tegas dengan segelintir individu biadab berkenaan supaya perkara sama tidak berulang.

“Ini kes kedua selepas kes Mohamad Sajat ke Makkah dengan berpakaian telekung seperti jemaah wanita.

“Jika tidak tegas mungkin akan ada yang berani bertindak sedemikian pada masa hadapan,” katanya.


Rakyat Malaysia di Russia selamat, keadaan tenang

KUALA LUMPUR, 3 Syaaban 1443H, Ahad – Semua rakyat Malaysia termasuk pelajar di Russia ketika ini berada dalam keadaan selamat kerana situasi keseluruhan di negara itu adalah tenang dan aman, menurut Kedutaan Besar Malaysia di Moscow.

Kedutaan itu dalam kenyataan malam ini memaklumkan bagaimanapun, sesetengah rakyat Malaysia mungkin berdepan gangguan dalam mengakses perkhidmatan perbankan dan kewangan seperti Pindahan Dana Elektronik (EFT) dari Malaysia ke akaun mereka dengan bank tertentu di Persekutuan  Russia.

Kenyataan itu menyebut pihak berkuasa Russia sudah meneliti perkara tersebut kerana Bank Pusat Russia telah memberi jaminan kepada orang ramai bahawa ruble (mata wang Russia) boleh terus didapati dan diakses.

“Institusi sama telah mengambil langkah untuk memastikan kecairan domestik adalah mencukupi yang membolehkan orang ramai lebih mudah mengakses wang tunai.

Kedutaan akan terus berhubung rapat dengan pihak berkuasa Russia yang berkaitan dan akan terus menasihati rakyat Malaysia mengenai perkembangan lanjut melalui saluran khas terbabit.

Rakyat Malaysia juga dinasihatkan supaya bertenang dan meneruskan rutin mereka kerana perkhidmatan awam berjalan seperti biasa manakala barangan serta perkhidmatan yang diperlukan masih boleh didapati, harga berpatutan dan boleh diakses. – Bernama


Terus bongkar, ini baru sindiket bukan tahap kartel

Oleh Siti Hafidah Abd Ghaffar

BANGI, 1 Ramadan 1442H, Selasa – Meskipun kegiatan 19 syarikat pengedar daging sejuk beku import, termasuk yang diragui status halal terbongkar, ia dilihat masih belum sampai ke tahap kartel lagi.

Terdahulu, 36 orang suspek – 34 pengarah syarikat dan dua pengurus berusia 28 hingga 67 tahun – ditahan dalam Op Kartel yang dilancarkan oleh Jabatan Siasatan Jenayah di seluruh negara.

Pengarah Jabatan Siasatan Jenayah Bukit Aman, Datuk Huzir Mohamed berkata, semua syarikat itu berkomplot dengan sebuah syarikat pengimport sah dari negara Brazil yang hanya layak mengimport sebanyak 27 tan daging bagi satu permit yang dikeluarkan.

Bagaimanapun, katanya, syarikat berkenaan hanya menggunakan empat daripada lima permit pengimport yang dikeluarkan bagi tahun lalu, selain didapati sudah mengedarkan kepada 202 pelanggan menerusi bukti invois yang dirampas.

Sambil mengucapkan tahniah kepada Jabatan Siasatan Jenayah Bukit Aman serta polis Johor berhubung penangkapan itu, Naib Pengerusi Pertubuhan-Pertubuhan Pembela Islam (PEMBELA), Cikgu Izzat Johari bagaimanapun berpandangan tangkapan tersebut hanya bersifat menumpaskan di tahap sindiket.

Katanya, ia belum tahap kartel yang akan melibatkan pelbagai hirarki seperti peniaga, pemborong, pemilik kedai dan pemberi kelulusan kemasukan barang.

“Turut melibatkan pemberi kelulusan lesen perniagaan syarikat tersebut, pemberi cop pelepasan produk dan lain-lain,” katanya ketika dihubungi Ismaweb.net.

Pada 2 Disember lalu, media melaporkan mengenai kewujudan kartel yang menyeludup daging sejuk beku dari China, Ukraine, Brazil dan Argentina.

Kartel berkenaan kemudian membungkus semula daging itu menggunakan logo halal sebelum menjualnya ke pasaran seluruh Malaysia, sebelum ia terbongkar hasil serbuan bersepadu pihak berkuasa di sebuah gudang di Senai.

Kegiatan itu dipercayai dijalankan sejak beberapa tahun lalu dengan menjadikan gudang berkenaan sebagai lokasi untuk membuat label dan cap palsu yang akan ditampal pada kotak daging yang dibungkus semula sebelum dijual di pasaran tempatan sebagai daging halal.

Ia membabitkan rampasan bernilai lebih kurang RM 6.47 juta.


Pertubuhan dakwah Islam perlu tolak budaya kerja ‘runcit-runcit’

HARI ini saya ingin menulis berkenaan satu budaya negatif yang terkena kepada sebahagian pertubuhan dakwah Islam; iaitu budaya kerja runcit-runcit.

Bukan untuk menafikan segala sumbangan baik yang telah disumbangkan oleh banyak pertubuhan dakwah Islam, tapi sebagai satu muhasabah agar kita sama-sama melonjakkan amal jauh ke depan.

Sebahagian besar pertubuhan dakwah Islam di Malaysia hari ini bergerak dengan mungkin 90 peratus lebih tenaga sukarelawan tanpa gaji.

Bahkan, pertubuhan dakwah yang ditubuhkan oleh kerajaan juga akan menggunakan tenaga sukarelawan atau sekurang-kurangnya menggunakan pendekatan kerjasama dengan pertubuhan dakwah bukan kerajaan yang digerakkan oleh sukarelawan.

Hasil kerjanya sudah tentulah boleh dijangkakan.

Benar, mesej dakwah sampai juga kepada masyarakat tetapi untuk bersaing dengan gerakan liberal sudah tentulah tidak sepadan.

Kalaulah bukan disebabkan oleh masyarakat kita masih kuat berpegang dengan Islam hasil didikan lama, sudah tentu masyarakat Islam kita runtuh.

Tetapi, dengan kira-kira kekuatan seumpama ini, kita tidak pasti berapa lama masyarakat Islam akan mampu bertahan.

Budaya kerja runcit-runcit adalah budaya tidak sihat yang tidak akan membawa kita ke mana-mana.

Kita akan kepenatan, kesibukan atau dilihat sibuk tapi hasilnya berpusing pada putaran yang sama.

Orang kata, umpama berlari di atas kapal berlabuh yang besar. Badan letih, kapal tak bergerak ke mana-mana.

Duit habis, tenaga habis, umur meningkat tua namun umat Islam masih di takuk lama.

Kalau kita benar-benar serius dalam dakwah dan islah, perkara pertama yang akan kita lakukan sudah tentulah berfikir sehabis mungkin untuk menghuraikan apa sebenarnya yang umat Islam hadapi ketika ini.

Namun, malangnya, bab ini pun ramai pendakwah yang melakukan budaya kerja runcit-runcit.

Saya teringat satu cerita seorang pemilik kapal yang dikenakan caj tinggi oleh seorang tukang kapal.

Kapalnya rosak dan dia tidak mengetahui bahagian kapal yang rosak.

Tukang kapal datang dan membaiki dengan hanya sebatang paku, tetapi cajnya tinggi.

Apabila ditanya mengapa cajnya tinggi, sedangkan modalnya hanya sebatang paku, jawabnya yang mahal itu adalah usaha mencari di mana mahu diletakkan paku.

Begitulah permulaan usaha membaiki umat Islam ini.

Mencari di mana puncanya perlukan satu usaha memikir dan perbincangan yang tulus.

Menyenaraikan siapa musuhnya juga memerlukan satu siasatan yang mendalam dan panjang.

Melakarkan langkah demi langkah pembaikan di atas kertas juga memerlukan renungan yang tajam dan teliti.

Sejarah kejatuhan khalifah Islam Uthmaniah menunjukkan pentingnya analisa situasi dan permasalahan sebenar ini dilakukan dengan teliti.

Ketika ramai pemimpin dunia Islam memandangnya sebagai masalah mudah; sekali perhimpunan pemimpin Islam sahaja sudah cukup untuk melantik pemimpin dunia Islam yang baru, menurut mereka.

Akhirnya apa yang berlaku adalah dua kali perhimpunan pemimpin Islam tidak mampu untuk mencapai kata sepakat melantik pemimpin (khalifah) baru.

Hal ini kerana masalah sebenarnya bukan disebabkan Sultan Abd Hamid digulingkan.

Namun, masalah yang lebih dalam disebut oleh Thaqif Arsalan, pemikir Islam ketika itu: “Tidak boleh tidak, kita mesti membina asas dari bawah semula.”

Negara-negara Islam sudah hancur. Kesatuan Islam sudah tidak lagi berlaku. Kesetiaan sebahagian umat Islam kepada Barat sudah mula subur.

Begitu juga jika kita serius dalam dakwah dan islah, sudah tentulah kita akan bersungguh-sungguh mengusahakan kesatuan umat Islam.

Atas apa juga harga, kesatuan umat Islam adalah kunci kepada segala kejayaan.

Pertubuhan-pertubuhan dakwah Islam misalnya melancarkan kempen Buy Muslims’ First (BMF), menubuhkan Malakat Mall dan sebagainya.

Rantaian bekalan adalah kunci kepada kejayaan usaha ini untuk jangka panjang.

Tetapi, bagaimana rantaian bekalan dapat kita kuasai jika umat Islam tidak bersatu?

Kita juga melaungkan kuasa politik Melayu Islam melalui pelbagai pakatan.

Tapi sejauhmana usaha penyatuan umat diusahakan untuk mencapai kuasa politik tersebut?

Kesatuan umat bukan satu matlamat yang boleh dicapai dengan kerja runcit-runcit.

Lihatlah Rand Corp sebagai contoh, satu badan yang bertanggungjawab dalam melakukan kajian terhadap keselamatan Amerika.

Pada 2007, mereka menghasilkan kajian bertajuk Building Muslim Moderate Network.

Intipatinya antaranya adalah bagaimana mereka mengkaji pecahan umat Islam dan bagaimana untuk memanipulasi setiap kumpulan demi keselamatan dalaman Amerika.

Usaha untuk memecahkan pecahan umat Islam yang telah sedia terpecah pun memerlukan dana dan usaha badan sebesar Rand Corp, apatah usaha untuk menyatukan umat.

Pertubuhan-pertubuhan Islam perlu dibawa memahami saiz pertarungan sebenar.

Kalau kita nampak musuh kecil, kita tidak akan bersiap bersungguh untuk lawan.

Tapi kalaulah kita nampak saiz sebenar musuh saingan kita, barulah kita akan buat latihan dan persediaan yang setanding.

Bagi tempoh jangka panjang, pertubuhan-pertubuhan Islam perlu merancang ke arah kemampuan kewangan yang kuat untuk mendapatkan tenaga-tenaga sepenuh masa seramai mungkin dengan kualiti yang berpadanan dengan persaingan.

Budaya kerja yang tersusun dan berstruktur juga perlu dibuat, di samping disiplin kerja yang tinggi.

Kerja berorientasikan objektif mesti dijadikan sebagai budaya dalam pertubuhan. Bukan lagi susun altiviti sekadar memenuhi taqwim tahunan.

Akhirnya, kita perlu ubah budaya kerja umat ini. Tinggalkan budaya kerja runcit-runcit kerana ia tidak akan membawa umat ini ke mana-mana.

Wallahu a’lam

Ustaz Muhammad Fauzi Asmuni
Timbalan Presiden ISMA


Dua terkorban, 26 kritikal dalam letupan di Lahore

LAHORE, 18 Jamadilakhir 1443H, Jumaat – Sekurang-kurangnya dua terbunuh manakala 26 yang lain mengalami kecederaan serius dalam letupan di kawasan Anarkali, lewat petang semalam.

Kesemua mereka kini dirawat di hospital dan berada dalam keadaan kritikal.

Pesuruhjaya Lahore, Kapten Muhammad Usman berkata, siasatan awal menunjukkan alat kawalan masa diletakkan di sebuah motosikal yang menjadi punca letupan.

Keadaan tersebut menyebabkan dua orang terbunuh termasuk seorang kanak-kanak dan 26 yang lain parah, yang berlaku di daerah beli-belah Anarkali.

Sehingga kini, tiada pihak mengaku bertanggungjawab, tetapi terdapat beberapa siri letupan dan serangan terhadap polis sejak Disember, apabila gencatan senjata antara kerajaan dan Taliban Pakistan luput.

Tehreek-e-Taliban Pakistan (TTP), sebuah pergerakan tempatan yang berkongsi akar umbi yang sama dengan Taliban Afghanistan sebelum ini telah mengaku bertanggungjawab bagi kebanyakan insiden terbabit.

Sementara itu, Perdana Menteri dalam kenyataan mengutuk keras kejadian letupan dan menzahirkan kesedihan dengan kehilangan dua nyawa dalam kejadian berkenaan.

Beliau dalam masa sama, meminta laporan lengkap berhubung insiden berkenaan daripada pihak berkuasa Punjab selain mengarahkan pihak berkuasa memberikan rawatan kepada mangsa-mangsa terlibat.

Presiden Pakistan, Dr Arif Alvi turut mengutuk tindakan berkenaan dan mengucapkan takziah kepada ahli keluarga yang terkesan dalam tragedi berkenaan.

Dalam masa sama, Ketua Menteri Punjab, Sardar Usman Buzdar memberi jaminan tindakan sewajar akan dikenakan dan mereka yang terlibat tidak akan terlepas sebaliknya bakal berdepan hukuman undang-undang. – Agensi


Mahkamah Tinggi tolak jaminan kes remaja campak bayi

GEORGE TOWN, 2 Muharram 1442H, Jumaat – Mahkamah Tinggi di sini hari ini menolak pemohonan seorang remaja yang berdepan pertuduhan membunuh bayi baru dilahirkannya, untuk dibebaskan dengan jaminan.

Hakim Datuk Amirudin Abd Rahman yang membuat keputusan itu di hadapan tertuduh M. Santhiea, peguam tertuduh R.S.N Rayer dan Timbalan Pendakwa Raya Yazid Mustaqim Roslan.

Sementara itu, Rayer ketika ditemui pemberita berkata, pihaknya menghormati keputusan Mahkamah Tinggi Pulau Pinang dan rayuan akan dikemukakan di Mahkamah Rayuan.

Katanya, tertuduh adalah seorang wanita yang bersalin di tandas rumah sendiri dan kini masih dipenjara.

“Selepas mendapat arahan daripada anak guaman, saya akan kemukakan rayuan di Mahkamah Rayuan terhadap keputusan hari ini,” katanya di sini hari ini.

Pada 16 Julai lepas, Santhiea,18, dituduh membunuh bayi perempuan yang baru dilahirkan di rumah keluarganya di Air Itam, di sini.

Pertuduhan terhadapnya dilakukan di Wad Bersalin Hospital Pulau Pinang, berikutan remaja itu masih menjalani rawatan di hospital berkenaan.

Tertuduh didakwa membunuh dengan menyebabkan kematian bayinya di laluan ke kawasan tempat letak kenderaan aras 4, Sri Ivory Apartment, Bandar Baru Ayer Itam, di sini pada 8.25 pagi 10 Julai, mengikut Seksyen 302 Kanun Keseksaan, yang membawa hukuman mati, jika sabit kesalahan. -Bernama


Sultan Selangor rakam takziah kepada keluarga Mufti Perak

BANGI, 19 Syawal 1442H, Isnin – Sultan Selangor, Sultan Sharafuddin Idris Shah dan Tengku Permaisuri Selangor, Tengku Permaisuri Norashikin menzahirkan ucapan takziah kepada keluarga Mufti Perak, Tan Sri Dr Harussaini Zakaria.

Istana Selangor dalam satu hantaran di laman sosial Facebook ‘Selangor Royal Office’ hari ini menyatakan selain mengenali Allahyarham, baginda turut menyanjungi jasa-jasanya khusus dalam isu berkaitan hal ehwal agama Islam dan pengembangan syiar Islam ketika berkhidmat sebagai Mufti Perak selama hampir 36 tahun.

“Baginda berdua berharap agar keluarga Allahyarham terus tabah dan reda di atas ketentuan ini dan mendoakan semoga roh Allahyarham dicucuri rahmat-Nya dan ditempatkan bersama para solihin,” menurut hantaran itu.

Dr Harussaini, 82, disahkan meninggal dunia di Unit Rawatan Rapi (ICU) Hospital Raja Permaisuri Bainun (HRPB), Ipoh pada jam 2.45 petang, semalam.

Allahyarham disahkan positif COVID-19 pada 11 Mei lalu dan dimasukkan ke ICU berikutan memerlukan bantuan oksigen untuk bernafas.

Dr Harussaini dilantik sebagai Mufti Perak bermula sejak tahun 1985 dan memegang pelbagai jawatan di peringkat negeri mahupun Pusat.


Hari Malaysia tonjol identiti, keunikan negara

MELAKA, 20 Safar 1444H, Jumaat – Sambutan Hari Malaysia 2022 di Dataran Memorial Pengisytiharan Kemerdekaan di Banda Hilir yang julung kali diadakan di luar Semenanjung, dilihat mampu menonjolkan identiti dan keunikan negara yang kaya dengan warisan serta kepelbagaian kaum kepada pelancong luar negara.

Menteri Pelancongan, Seni dan Budaya Datuk Seri Nancy Shukri berkata ia juga dapat memperkenalkan budaya Malaysia kepada pengunjung terutamanya dari luar negara berikutan Melaka juga dikenali antara destinasi utama pelancongan di negara ini.

“Dengan tema era 50-an dan 60-an serta etnik kaum masing-masing sudah pasti ramai hadir untuk meraikan dan menyaksikan sambutan yang diadakan pertama kali di luar Sabah dan Sarawak.

“Jadi mereka dapat menyaksikan juga kepelbagaian kita dari segi pemakaian yang dipakai kaum-kaum terdapat di Malaysia yang mempunyai keunikan tersendiri,” katanya kepada pemberita di sini hari ini.

Mengulas lanjut, Nancy berkata pemilihan Melaka sebagai tuan rumah yang juga tapak bersejarah bagi pengisytiharan tarikh kemerdekaan secara tidak langsung memberi nilai tambah dalam merancakkan lagi sektor pelancongan negara.

“Setelah dua tahun tanpa sambutan secara fizikal, kita yakin rakyat negara ini tentunya teruja untuk meraikannya dan saya terharu melihat sambutan orang ramai yang datang awal ke sini seperti penganjuran pada Hari Kebangsaan sebelum ini.

“Saya ingin mengucapkan Selamat Hari Malaysia kepada semua rakyat Malaysia dan kitalah orang yang akan menentukan hala tuju negara ini untuk menjadi sebuah negara yang lebih maju, lebih membangun dan lebih berbudaya seperti mana kita mahukan selama ini,” katanya.

Dalam pada itu beliau berkata, penganjuran Hari Malaysia tahun ini juga dilihat membawa limpahan rezeki kepada penggiat industri pelancongan dan peniaga kecil untuk menambah pendapatan.

“Ini satu daripada daya tarikan yang amat menarik untuk Malaysia terutama festival seperti ini dan akhirnya menjadi satu acara kita untuk menjana pendapatan kepada negara.

“Banyak pengusaha kecil dapat menggunakan peluang ini untuk menjana pendapatan seperti penjual makanan, kraftangan dan sebagainya. Oleh itu, kita harus bersyukur untuk terus menyokong apa-apa jua aktiviti yang kita anjurkan demi rakyat Malaysia,” katanya. – Bernama


Guna KWSP jadi cagaran pinjaman tak langgar akta

IPOH, 18 Syaaban 1444H, Sabtu – Kaedah membolehkan pencarum Kumpulan Wang Simpanan Pekerja (KWSP) menggunakan wang caruman di agensi itu sebagai cagaran kepada bank bagi tujuan pembiayaan kewangan, tidak melanggar Akta KWSP, kata Perdana Menteri, Datuk Seri Anwar Ibrahim.

Beliau berkata, perkara itu telah dibincangkan pihaknya dengan KWSP, dan difahamkan tiada sebarang halangan untuk melaksanakannya.

Menjawab soalan mengenai kaedah itu yang mendapat pelbagai maklum balas ramai, termasuk yang negatif, Anwar yang juga Menteri Kewangan berkata, kaedah berkenaan adalah bagi membantu kes-kes tertentu.

“Biasalah… Kalau ikutkan memang tidak benarkan, tetapi ada kes mendesak contohnya pencarum ada simpanan tetapi tidak mampu misalnya bayar yuran pendidikan anak ke luar negara, kes-kes kita beri pertimbangan,” katanya kepada pemberita selepas merasmikan Sambutan Hari Air Sedunia 2023 di Stadium Indera Mulia, di sini hari ini.

Terdahulu, pada sesi penggulungan usul Belanjawan 2023 di Parlimen pada Khamis lepas, Anwar berkata kerajaan akan memperkenalkan kaedah yang membolehkan pencarum KWSP menggunakan wang caruman di agensi itu sebagai cagaran kepada bank bagi tujuan pembiayaan kewangan.

Sebelum ini terdapat desakan pengeluaran KWSP secara bersasar bagi membantu golongan terkesan pasca COVID-19 serta inflasi.-  Bernama


Pemimpin, ahli koperasi perlu berintegriti dalam urus koperasi: Agong

KUALA LUMPUR, 24 Zulhijjah 1443H, Ahad – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah bertitah pemimpin dan ahli koperasi perlu berintegriti serta amanah dalam menguruskan aset serta perolehan koperasi untuk kepentingan negara.

Seri Paduka juga bertitah baginda berasa bangga dengan pencapaian koperasi di negara ini dengan asetnya yang telah menjangkau RM150 bilion.

“Ini satu angka yang besar, harap ini dapat diurus tadbir dengan sebaik mungkin. Setiap ahli (koperasi) ini harus berintegriti, amanah supaya tidak lalai dalam urusan tadbir urus demi untuk kepentingan tujuh juta ahli yang sedia ada.

Ini satu amanah yang besar, dan jadikan koperasi ini satu koperasi yang boleh sama-sama dibangun dan memberi faedah kepada tujuh juta ahli,” titah Seri Paduka pada Majlis Santapan Malam bersempena Sambutan 100 Tahun Gerakan Koperasi di sini.

Justeru, Al-Sultan Abdullah bertitah koperasi akan dapat berdiri sendiri dan tidak terlalu bergantung kepada kerajaan, selain ahli koperasi perlu memberi panduan serta cara memajukan koperasi kepada kerajaan untuk kepentingan bersama bagi kepentingan negara. – Bernama


SOP PKP lebih terperinci diumum esok: Ismail Sabri

KUALA LUMPUR, 27 Jamadilawal 1442H, Isnin – Susulan pengumuman Perdana Menteri Tan Sri Muhyiddin Yassin, prosedur operasi standard (SOP) yang lebih terperinci mengenai Perintah Kawalan Pergerakan (PKP) akan diumumkan esok, kata Menteri Kanan (Kluster Keselamatan) Datuk Seri Ismail Sabri Yaakob.

Ismail Sabri menerusi kenyataan media perkembangan PKP dan PKP Pemulihan hari ini berkata, perkara itu bakal diumumkan dalam sidang media hariannya pada 5 petang esok.

“Pada masa sama, kementerian berkaitan seperti Kementerian Pendidikan, Kementerian Perdagangan Antarabangsa dan Industri, serta Kementerian Kerja Raya juga, akan mengumumkan SOP yang berkaitan mengikut kementerian masing-masing,” katanya.

Sementara itu, tidak memakai pelitup muka menjadi kesalahan tertinggi ingkar arahan Perintah Kawalan Pergerakan (PKP) direkodkan semalam, dengan 173 individu ditahan atas kesalahan itu.

Beliau berkata, secara keseluruhan, 572 individu ditahan semalam termasuk seorang direman dan daripada jumlah itu 157 atas kesalahan aktiviti pusat hiburan, gagal menyediakan peralatan merekod butiran pelanggan (115), gagal mematuhi arahan penjarakan fizikal (115) dan lain-lain (12).

Ismail Sabri memaklumkan, pihak berkuasa turut menahan 16 pendatang tanpa izin, serta merampas tiga kenderaan darat dalam Op Benteng semalam.

Sementara itu, sejak 24 Julai 2020 hingga semalam, seramai 102,642 individu telah pulang ke tanah air melalui pintu masuk sempadan antarabangsa, dengan 8,375 individu sedang menjalani proses kuarantin wajib manakala 540 individu telah dihantar ke hospital untuk rawatan.

Ismail Sabri turut mengumumkan penamatan Perintah Kawalan Pergerakan Diperketatkan (PKPD) beberapa kawasan iaitu, Madrasah Daril Naim, Padang Halban, Mukim Peringat, Kota Bharu di Kelantan dan Kampung Paginatan dan Kampung Maringkan, Ranau di Sabah pada hari ini, seperti yang dijadualkan.

Penamatan ini dibuat atas nasihat dan penilaian risiko oleh Kementerian Kesihatan (KKM).

Sementara itu, bagi PKPD di Pusat Koreksional Kamunting (KEMTA), beserta kuarters kakitangan di Taiping, Perak ditamatkan pada 12 Januari seperti dijadualkan.

Bagaimanapun, ini tidak termasuk blok penempatan OKT di Pusat Transit Penerimaan (PTP), melibatkan Blok Gemilang, Blok Harapan, Blok Jaya dan Blok Abadi (PKRC), yang mana PKPD di blok-blok penempatan ini dilanjutkan sehingga 26 Januari. -Bernama


Calon Exco dititah isytihar harta: Sultan Johor

BANGI, 14 Syaaban 1443H, Khamis – Sultan Johor, Sultan Ibrahim Sultan Iskandar bertitah, supaya calon-calon Ahli Majlis Mesyuarat Kerajaan Negeri Johor yang bakal dilantik perlu membuat pengisytiharan harta.

Menurut Pejabat Media dan Komunikasi Keluarga Diraja Johor (Royal Press Office), baginda bertitah demikian ketika berkenan menerima mengadap Menteri Besar, Datuk Onn Hafiz Ghazi di Johor Bahru, semalam.

“Mereka (bakal calon Exco) perlu juga melalui semakan latar belakang yang menyeluruh dengan polis serta Suruhanjaya Pencegahan Rasuah Malaysia (SPRM).

“Jika ada yang tidak terpilih menjadi Ahli Majlis Mesyuarat Kerajaan Negeri jangan kecil hati. Semua boleh memberi perkhidmatan yang sebaiknya,” titah baginda di laman Facebook rasmi Sultan Ibrahim Sultan Iskandar, hari ini.

Pertemuan bersama Sultan Ibrahim berlangsung hampir satu jam dan baginda turut bertitah supaya kelayakan akademik setiap calon juga disemak kesahihannya dengan teliti.

“Pilihan raya sudah pun habis. Kini tiba masanya untuk semua wakil rakyat merapatkan barisan dan bekerja bersama-sama dalam memakmurkan Johor.

“Saya pegang kata-kata Datuk Hasni, tiada ideologi ahli politik dan parti yang lebih besar, lebih penting dan lebih utama daripada Johor Darul Ta’zim,” titah baginda.

Sultan Ibrahim bertitah, baginda sentiasa mengutamakan nasib rakyat dan begitu juga wakil rakyat yang dipilih perlu melaksanakan tanggungjawab dengan berkhidmat kepada rakyat.

“Mana-mana Exco yang tidak mampu melaksanakan tugas mereka kelak, maka Menteri Besar perlu segera menggantikan Exco berkenaan.

“Begitu juga nasihat saya kepada Menteri Besar supaya menumpu pada tugas dan tanggungjawab kepada negeri dan rakyat. Jangan termakan budi.

“Di peringkat awal ini, Datuk Onn juga perlu bekerjasama dengan Datuk Hasni dalam mendapatkan pandangan atau nasihat,” titah baginda.


Peneroka Yahudi ceroboh Masjid al-Aqsa

RAMALLAH, 25 Zulhijjah 1444H, Jumaat – Puluhan peneroka haram Yahudi menceroboh kawasan Masjid al-Aqsa di bawah perlindungan ketat polis Israel pada Khamis, lapor agensi berita Wafa.

Menurut Wakaf Islam, puluhan peneroka berkenaan berpecah kepada beberapa kumpulan dan menyerbu kawasan masjid dari pintu al-Maghariba dan melakukan lawatan provokatif di sekitarnya.

Katanya, kumpulan peneroka pelampau itu juga turut bertindak melakukan ritual Talmud di bahagian timur masjid.

Pencerobohan itu berlaku ketika tentera pengganas Israel memperhebatkan tindakannya terhadap rakyat Palestin yang datang dari Baitulmaqdis untuk memasuki Masji al-Aqsa,  dengan memeriksa ID serta menahan mereka.

Sementara di Tebing Barat, tentera Israel menahan 15 rakyat Palestin, termasuk seorang bekas banduan dan wanita dari beberapa kawasan di wilayah diduduki itu.

Penahanan itu membabitkan seorang bekas tahanan Palestin di Tubas, dua lagi termasuk seorang wanita di Bethlehem.

Lima lagi rakyat Palestin ditahan dari daerah Ramallah, selain seorang dari Baitulmaqdis dan enam di daerah Hebron.- Agensi


3 penyakit para Islamis ketika lakukan dakwah, tarbiah

ADA tiga penyakit manusia yang turut menjangkiti para Islamis yang melakukan dakwah dan tarbiah, malah menjadi qudwah (contoh) kepada masyarakat umum.

Sombong, selesa dan suka bertangguh

Sombong dan suka memandang rendah orang lain adalah sikap syaitan yang amat merbahaya. Ia memakan diri sendiri dan menyebabkan orang lain menjauhi kita

Selesa pula merupakan sikap penghalang kemajuan dan perubahan sikap yang sangat ampuh. Rasa dah sangat hebat, dah cukup menyumbang dan dah lama bergelumang menyebabkan diri rasa tiada apa lagi yang perlu ditambahbaik. Orang sebegini akan mati dalam kejumudan diri dan rasa takut untuk melakukan eksplorasi

Manakala perangai suka bertangguh pula menyebabkan seseorang itu sentiasa lewat, terlepas peluang keemasan, hidupnya tidak tersusun dan menyusahkan orang lain

Semoga Allah SWT mengelakkan dan merawati kita dari tiga sifat negatif ini

Ir Ts Lukman Al Hakim
Kluster Tarbiyah ISMA


Pesawat Israel di ruang udara Malaysia, kerajaan perlu beri penjelasan

BANGI, 14 Syawal 1442H, Rabu – Kerajaan diminta memberi penjelasan berhubung pesawat Boeing milik negara haram Israel yang dikesan merentasi ruang udara Malaysia sebelum mendarat di pangkalan tentera udara negara jiran.

Pengerusi Kaukus Kesejahteraan Rakyat Dewan Negara, Datuk Razali Idris berkata, persoalannya adakah pesawat mengikut laporan Jurnal Defense Security Asia, jenis Boeing 737-400 bernombor 4X-A00 milik Israel Aerospace Industries-Elta (IAI-Elta) iaitu sebuah syarikat kontraktor berpangkalan di Tel Aviv diberikan kebenaran terbang di ruang udara negara?

“Rakyat perlukan penjelasan yang segera apatah lagi pesawat ini dikatakan diguna pakai sebagai platform ujian peralatan radar dan elektronik.

“…termasuk ia direka menampung sistem perisikan semboyan rondaan maritim, perisikan imej, sistem amaran awal udara (AEW) dan sistem perlindungan misil pesawat komersial,” katanya seperti dipetik Harian Metro.

Razali berkata, pihak kaukus memandang serius dalam soal keselamatan dan kesejahteraan rakyat di negara ini, terutama ancaman Israel yang menyasarkan Malaysia, sebagai negara yang lantang memperjuangkan rakyat Palestin dan menentang kezaliman Zionisme.

“Apakah sudah ada cubaan provokasi termasuk keperluan mengancam negara kecil yang bertegas seperti Malaysia termasuk suara lantang oleh Perdana Menteri, Tan Sri Muhyiddin Yassin yang mendesak Majlis Keselamatan Pertubuhan Bangsa-Bangsa Bersatu (PBB) bertindak segera bagi memaksa Israel menghentikan kezaliman dan penindasan rakyat Palestin yang tidak berperikemanusiaan?” soalnya.

Jejak penerbangan pesawat Boeing 737-400 yang berlegar di ruang udara Singapura selama empat jam itu boleh dilihat menerusi Flightradar24.

Jurnal berita Defense Security Asia mengandaikan pesawat dengan nombor pendaftaran 4X-AOO itu mungkin membawa radar sensitif dan peralatan pengintipan.


Trump gelar pakar COVID-19 bodoh

WASHINGTON, 3 Rabiulawal 1442H, Selasa – Presiden negara pembuli, Amerika Syarikat (AS) Donald Trump mengecam saintis, Anthony Fauci dalam kempennya semalam, dengan menyifatkannya sebagai bodoh.

Fauci yang juga doktor yang sangat dihormati dan popular adalah ketua untuk pasukan COVID-19 Rumah Putih – menjadi sasaran kekecewaan Trump ketika beliau berusaha memperbetulkan mengenai tindakan kerajaan yang banyak dikritik berhubung pandemik itu.

“Semua orang sudah letih dengan virus ini. Malah mereka juga malas hendak memikirkannya, biarkan mereka.

“Orang ramai sudah letih dengan situasi ini dan mendengar apa yang dikatakan Fauci dan semua itu bodoh,” kata Trump kepada pasukan kempennya.

Setakat ini, COVID-19 telah meragut hampir 220,000 nyawa di AS.

“Dia berada di sini umpama 500 tahun. Jika kita dengar apa yang diperkatakan oleh Fauci, mungkin  700,000 (atau) 800,000 kematian akan dapat dicecah,” kata Trump  terhadap Fauci, 79, yang terkenal di seluruh dunia kerana mengendalikan Institut Alergi dan Penyakit Berjangkit Kebangsaan di pinggir bandar Washington.

Malah, Trump juga tidak teragak-agak untuk memecat Fauci sebelum pilihan raya 3 November ini.

Ucapan Trump itu dilakukan seminggu selepas Fauci menyatakan rasa tidak senangnya berikutan penggunaan klipnya dalam video kempen Trump mengenai COVID-19.

“Hampir lima dekad bekerja dalam perkhidmatan awam, saya tidak pernah secara terbuka menyokong mana-mana calon politik,” kata Fauci sambil menambah bahawa kenyataannya di dalam video itu diambil di luar konteks.

Fauci sebelum ini telah banyak menjelaskan atau memperbetulkan komen umum Trump mengenai perkembangan rawatan dan vaksin COVID-19, ketika maklum balas mengenai pandemik itu.

Selain itu, nada suara di antara Trump dan Fauci ada ketikanya berubah menjadi tegang seperti pada bulan April ketika Trump menciap semula hantaran yang berisi tanda pagar #PecatFauci – sebelum meyakinkan rakyat AS bahawa ‘Tony’ melakukan pekerjaaan yang hebat. -Agensi